Tan Sri Shahrir Samad – Permata di Hujung Benua.

Di Parlimen ketika ini, antara ahli parlimen yang boleh dikatakan sering membuat bising ialah Khalid Samad dari Shah Alam. Berbeza dengan abangnya, Tan Sri Shahrir Samad, Shahrir dianggap sebagai permata yang tumbuh di hujung benua.

Abang kepada Ahli Parlimen Shah Alam ini dilahirkan di Kuantan pada 22 November 1949 dan membesar serta bersekolah di sana. Kemudian melanjutkan pelajarannya ke Malay College Kuala Kangsar (MCKK).

Di peringkat sekolah menengah, Tan Sri Shahrir terinspirasi dengan idea-idea Tun Razak supaya orang-orang Melayu menceburi bidang swasta. Di peringkat Universiti, Tan Sri Shahrir menyambung pelajarannya ke Universiti Malaya dan mengambil jurusan Ekonomi. Semasa di universiti, Tan Sri Shahrir telah ditawarkan biasiswa dan latihan dari Standard Chartered Bank.

Menjadi ahli politik bukanlah satu cita-cita awal buatnya . Segalanya bermula ketika beliau masih belajar di Universiti Malaya, Tan Sri Shahrir kerap menulis di dalam sebuah ruangan di dalam sebuah majalah. Antara penulis lain di majalah tersebut ialah Tun Musa Hitam. Tun Musa Hitam menyedari bakat yang ada pada Tan Sri Shahrir di dalam penulisannya. Pada masa yang sama, Tan Sri Shahrir turut merasakan Tun Musa merupakan orang yang layak untuk membimbingnya.

Oleh sebab itu, sekitar tahun 1973, Tun Musa Hitam telah melantik beliau sebagai Setiausaha Politiknya dan dari situlah perjalanan Tan Sri Shahrir di dalam politik bermula. Dalam berusia 24 tahun pada ketika itu, Tan Sri Shahrir menjadi Setiausaha Politik termuda di dalam negara pada ketika.

Pada tahun 1975 pula, Tan Sri Shahrir juga sempat menjadi Setiausaha Politik kepada Tun Abdul Razak sehinggalah kem4tiannya setahun kemudian. Tan Sri Shahrir terus kekal di dalam jawatannya sebagai Setiausaha Politik Perdana Menteri apabila Tun Hussein Onn dilantik menjadi Perdana Menteri.

Pada tahun 1977, berlaku satu pertembungan ideologi di antara sosialis dan konservatif. Jadi, Tan Sri Shahrir mengambil peluang ini untuk berehat seketika di dalam bidang politik dan melanjutkan pelajarannya ke Lausanne, Switzerland selama setahun.

Pada Pilihanraya Umum 1978, Tan Sri Sharir telah diberi mandat untuk bertanding bagi Parlimen Johor Bahru dan beliau berjaya memenangi pilihanraya di peringkat parlimen tersebut. Tan Sri Shahrir kemudian dilantik sebagai Setiausaha Parlimen Jabatan Perdana Menteri. Dinaikkan pangkat sebagai Timbalan Menteri Kewangan ketika Tengku Razaleigh memegang jawatan menteri. Berpindah kemudiannya ke Kementerian Perdagangan dan Perindustrian semasa Tengku Ahmad Ritauhudeen sebagai menterinya.

Pada 1984, Tan Sri Shahrir dilantik sebagai Menteri Wilayah Persekutuan hinggalah tahun 1987. Walaupun tempoh yang singkat, Tan Sri Shahrir melakukan banyak perubahan semasa menerajui kementerian tersebut. Antaranya, Labuan berjaya menjadi sebahagian daripada Wilayah Persekutuan pada 1985.

Beliau juga berjaya membangunkan kawasan setinggan di Pandan sehingga menjadi satu kawasan perumahan yang kita kenali hari ini sebagai Desa Pandan. Tan Sri Shahrir juga berjaya menggazetkan sebahagian daripada kawasan di Bukit Kiara bagi membuat sebuah kawasan perkuburan orang Islam. Di peringkat sukan dan belia, beliau juga berjaya menganjurkan Larian Marathon Kuala Lumpur yang diadakan buat julung kalinya.

Tahun 1987 mencatatkan permulaan episod hitam buat parti UMNO. Shahrir Samad yang berada di dalam kem Tengku Razaleigh tewas di dalam pemilihan UMNO pada tahun tersebut dan menyebabkan UMNO diharamkan setahun kemudian.

Beliau kemudian mengambil keputusan untuk meletakkan jawatannya sebagai Ahli Parlimen Johor Bahru dan bertanding sebagai calon Bebas di dalam Pilihanraya kecil parlimen itu. Beliau menggunakan simbol kunci dan seterusnya berjaya memenangi semula kerusi parlimen tersebut dengan majoriti yang besar. Beliau menyertai UMNO semula tidak lama kemudian.

Menjelang dekad 90an, Tan Sri Shahrir tidak dipilih langsung sebagai calon bagi siri-siri pilihanraya Umum yang dijalankan di dalam dekad tersebut. Beliau menfokuskan kehidupannya di dalam bidang perniagaan dobi yang dijalankan di sekitar Damansara.

Menjelang awal 2000 an, Tan Sri Shahrir membentuk sebuah NGO yang bernama PROWARIS. Setelah Tun Abdullah dilantik menjadi Perdana Menteri, khidmat Tan Sri Shahrir diperlukan untuk menghadapi Pilihanraya Umum 2004 dan sebagaimana yang telah tercatat di dalam sejarah, Tan Sri Shahrir tiada masalah untuk menduduki semula kerusi Parlimen Johor Bahru. Beliau telah menolak jawatan sebagai menteri dan kemudiannya dilantik sebagai salah seorang ahli Jawatankuasa Kira-Kira Wang Negaea

Pada 2006, Tan Sri Shahrir telah meletakkan jawatan sebagai pengerusi Barisan Nasional BackBenchers kerana tidak bersetuju dengan satu isu yang berkaitan dengan seorang Ahli Parlimen mengenai konsesi balak di Melaka.

Setelah berjaya mempertahankan kerusinya di dalam Pilihanraya Umum 2008, Tan Sri Shahrir kembali ke barisan kabinet menteri setelah 22 tahun dan dilantik sebagai Menteri Perdagangan Dalam Negeri. Beliau memainkan peranan penting dalam mengurangkan subsidi minyak dengan begitu tinggi pada ketika itu.

Beliau kemudian meletakkan jawatannya sebagai menteri setelah tewas di dalam pemilihan UMNO 2009. Pada 2017, Tan Sri Shahrir dilantik sebagai Pengerusi FELDA yang baharu. Beliau banyak memperjuangkan isu-isu di dalam Felda seperti hak pemilikan tanah di Jalan Semarak, isu-isu peneroka, minyak sawit dan sebagainya.

Tahun 2018 di mana Barisan Nasional tewas kepada Pakatan Harapan, Tan Sri Shahrir juga turut terpalit dan tewas di dalam arus fenomena yang dibawa oleh pihak Pakatan Harapan. Alasan penyokong Pakatan Harapan cukup mudah, “kami terpaksa jatuhkan Tan Sri kerana kami hendak jatuhkan Datuk Seri Najib”.  Nampaknya, segala bakti beliau dilupakan begitu saja oleh pengundi-pengundi di sana dan beliau juga antara permata yang tersungkur akibat permainan persepsi yang dimainkan oleh pihak Pakatan Harapan pada ketika itu.

Kini, Tan Sri Shahrir masih lagi aktif berpolitik dan selalu turun padang bagi menyelesaikan masalah para pengundi di kawasannya walaupun ada di antara mereka yang pernah menjatuhkan beliau di dalam pilihanraya yang lalu.

Selamat maju jaya diucapkan pada Tan Sri Shahrir!


Jangan Rasa Terkilan Melihat Masjid Kosong

Asatizah dan tuan guru semestinya terkilan melihat masjid-masjid sekarang. Tiada solat berjemaah, majlis ilmu terpaksa digantung, perhimpunan besar-besaran perlu ditangguh. Senyap sunyi, sunyi sepi. Covid-19 membuatkan semua kaki masjid terpaksa duduk di rumah. Sudah tentu timbul perasaan rindukan berjemaah di rumah Allah.

La Tahzan, Jangan bersedih. Selain berjemaah, ‘uzlah juga adalah ibadah.

‘Uzlah bermakna pengasingan diri untuk memusatkan perhatian pada ibadah dan tafakur kepada Allah ﷻ. Ianya jalan suluk yang mesti dilalui setiap arifbillah. Alhamdulillah, dalam kesibukan hidup kita diberikan peluang merehatkan diri sebentar. Tempoh PKP ini adalah waktu istimewa kita berdua-duaan dengan Allah tanpa diganggu urusan duniawi.

Maulana Jalaluddin Rumi adalah fuqaha’ mazhab Hanafi yang sibuk dengan pengajian ilmu di Konya. Tetapi, setelah bertemu guru mursyid dan futuh, yakni Shams Tabrizi, dia mulai beruzlah. Kadang-kadang hampir berbulan lamanya. Daripada banyak majlis, menjadi tiada.

Sampaikan ada anak murid yang jealous, kenapa tok guru dah tak duduk dengan kami. Manakala, apa berlaku setelah uzlah Rumi? Dia naik ke suatu maqam yang tidak dicapainya sebelum ini. Ada kala sibuk walaupun dengan majlis ilmu, mengalihkan pandangan kita daripada banyak bermunajat. Rumi meluahkan perasaan, yang lebih penting daripada dipanggil ulama’ oleh orang ramai, adalah dipanggil kekasih oleh Allah.

Imam al-Ghazali adalah seoran Professor Emeritus. Dia berjawatan Rektor di Madrasah Nizamiah, Baghdad. Pujian orang ramai mengerumuninya. Ke mana sahaja masjid dia pergi orang menyebut “berkatalah al-Ghazali”.   Tetapi, sampailah satu masa dia merasa lidahnya kelu daripada berkata-kata.

Dalam majlis ilmu, kalamnya yang fasih menjadi bisu. Rupa-rupanya, ‘panggilan Allah’ untuk beruzlah sudah tiba. Imam al-Ghazali pun mengundurkan diri buat beberapa tahun, mengambil tarekat dengan Syeikh Ali Farmadi. Beruzlah dia di menara masjid Damsyiq, bermunajat sendirian dengan Allah. Manakala, apa yang berlaku setelah uzlah al-Ghazali?

Dia dikurniakan futuhat lautan ilmu yang tidak terhingga. Kitab Ihya’ Ulumiddin menjadi saksi kedalaman makrifatnya, bahkan tersapat satu bab khusus tentang uzlah yang dituliskan. Al-Ghazali menyedari yang ilmu itu bukan bermanfaat apabila dikhutbahkan, namun bila diamalkan. Mengajarkan ilmu belum tentu menjamin diri baik. Untuk menjadi baik, adalah dengan mengamalkan apa yang diajarkan.

Imam Ibn ‘Ataillah as-Sakandari berkata;

“Tanamlah kewujudanmu (kemasyhuranmu) di bumi yang tidak terkenal (di sisi manusia) kerana sesuatu benih yang tumbuh sendiri tanpa ditanam tentu hasilnya tidak sempurna. Tiada yang lebih bermanfaat bagi hati dibandingkan mengasingkan diri (‘uzlah) yang memungkinkan hati memasuki keadaan tafakkur.”

Tafakkur sehari lebih baik daripada solat 60 tahun. Ibn ‘Ataillah menyarankan kita agar mengambil masa untuk beruzlah. Tidak kiralah kita ini siapa.

Sebagaimana ke luar dan bergaul dengan manusia itu ada manfaatnya, begitu juga stay at home dan beruzlah dengan Allah ada manfaatnya. Uzlah juga bermanfaat dengan menyelamatkan diri daripada riya’ dan sum’ah. Ada kalanya, kita perlu juga menempatkan diri dalam pengasingan, bagi memusatkan tafakkur.

Tiada kerahiban dalam Islam, tetapi ‘uzlah ada.

Rasulullah ﷻ sendiri beruzlah di Gua Hira’ sebelum dan sesudah wahyu. Baginda ﷺ juga mengasingkan diri di masjid. Baginda ﷺ beriktikaf 10 hari ketika bulan Ramadhan, dan pada tahun wafatnya beriktikaf 20 hari. Baginda ﷺ juga pernah beriktikaf 20 hari pada bulan Syawal.

Lihatlah sunnatullah. Lihatlah alam, terdapat petanda bagi ulul albab. Makhluk Allah kesemuanya menjalani proses uzlah sebelum menjadi berharga. Biji benih ditanam ke dalam tanah, lalu akar-akarnya tumbuh menjalar, setelah itu barulah batangnya muncul dan rantingnya keluar. Begitu juga beruang yang berhibernasi di musim sejuk.

Sewaktu hibernasi, metabolisme beruang menjadi perlahan, suhu badan turun beransur-ansur, dan kadar jantungnya perlahan dari 55 hingga 9 degupan seminit. Setelah bangun daripada ‘uzlah’ yang panjang, badannya sedia menghadapi musim panas pula. Begitu juga janin.

Daripada 9 bulan kegelapan rahim ibu, hari demi hari ia membesar hingga menjadi bayi yang sempurna. Ini ialah aturan Allah yang tidak boleh kita nafikan. Semuanya berkat uzlah, mengasingkan diri buat menyempurnakan diri.

Yuk, berniat uzlah!

“Nawaitu arbain, nawaitu uzlah, nawaitu khalwah, nawaitu iktikaf, nawaitu suluk, nawaitu riyadhah lillahi taala.”


Bacha Posh: Apabila Gadis Terpaksa Menjadi Lelaki Di Afghanistan

Sepanjang lipatan sejarah, ada figura wanita yang menyamar sebagai lelaki bila mendepani situasi sosial ketika itu. Ada yang turun sebagai ten.te.ra, menyertai pertubuhan keagamaan atau mempunyai pekerjaan profesional. Tetapi di Afghanistan, amalan bacha posh atau berpakaian seperti budak lelaki dibuat bagi mengatasi stigma sosial terhadap kaum wanita dan kebergantungan ekonomi kepada kaum lelaki.

Tidak diketahui bila amalan ini bermula tetapi ada mengatakan ia sudah bermula seabad sebelumnya. Sejarawan Nancy Dupree percaya bukti bergambar amalan bacha bosh direkodkan semasa era pemerintahan Emir Habibullah Khan sekitar awal dekad 1900. Beliau merujuk kepada pengawal-pengawal harem terdiri daripada wanita yang berpakaian seperti lelaki. Tetapi amalan ini berkemungkinan sudah wujud lebih lama daripada apa yang disangka.

Yang pasti, stigma sosial terhadap kaum Hawa di Afghanistan meletakkan ibu bapa dalam keadaan tersepit. Anak perempuan dianggap beban kepada keluarga. Tetapi bagi anak lelaki, mereka boleh mencari nafkah, meneruskan legasi keluarga dan boleh tinggal di rumah untuk menjaga ibu bapa yang sudah lanjut usia. Dan wujud kepercayaan anak perempuan bacha posh boleh membawa kepada kelahiran anak lelaki bila si isteri mengandung.

Bagi Najia Nasim, pengarah pertubuhan Women for Afghan Women, amalan ini membantu keluarga mengelak stigma sosial sekiranya mereka tidak mempunyai zuriat lelaki. Wanita bacha posh boleh keluar sendiri untuk berbelanja, membawa adik perempuan atau kakak pulang dari sekolah, mendapatkan pekerjaan, bersukan dan memainkan peranan lelaki dalam masyarakat.

Salah satu kisah bacha posh ialah kisah seorang wanita bernama Setareh oleh jurugambar Sweden, Loulou d’Aki. Sehari selepas dia dilahirkan – anak ketiga perempuan dalam keluarga, ibu bapanya memilih membesarkannya sebagai seorang lelaki dan menggunakan nama Setar. Dua tahun kemudian, adik perempuannya Ali dilahirkan dan dia juga dibesarkan sebagai seorang lelaki.

Apabila anak lelaki pertama dan tunggal lahir dalam keluarga Setar dan Ali, kedua-duanya memilih meneruskan hidup sebagai lelaki. Kini, Setar kini berusia 19 tahun dan dikatakan mempunyai seorang kekasih wanita – langsung tidak kisah dengan jantina sebenarnya.

Begitupun, hubungannya dengan wanita bernama Arezou ditentang keluarga dengan keluarga kekasihnya melarang dia berhubungan dengan Setar. Sementara Ali pula kini berusia 17 tahun dan menyimpan banyak surat cinta yang dikirim peminat-peminat wanita. Ali juga pernah mempunyai seorang kekasih wanita tetapi selepas status bacha bosh diketahui keluarganya, kekasihnya dihantar ke Amerika Syarikat atas alasan menyambung pelajaran.

Tetapi apabila bacha posh mencecah usia akil baligh, fasa ini dianggap mencabar bagi wanita-wanita ini. Ini kerana mereka bergelut untuk beradaptasi sebagai wanita dan mengikut semua had tradisional masyarakat Afghanistan. Semua kebebasan yang dikecapi sebelum ini terus hilang begitu saja.

Atas sebab itu, ada sesetengah kes seperti Setar dan Ali enggan bertingkah laku seperti wanita walaupun diminta berbuat demikian oleh ibu bapa mereka. Selain kes Setar, d’Aki turut berjumpa dengan bacha posh lain seperti Zara. Dalam kes Zara, dia dibesarkan oleh bapa saudaranya sebagai bacha posh untuk membantunya berdikari. d’Aki diberitahu wanita itu mendapat lamaran beberapa orang lelaki yang melihatnya sebagai seorang wanita yang tabah.

Nasim menambah, sekurang-kurangnya dua kes bacha posh dilaporkan di pusat perlindungan wanita kendalian mereka di Kabul. Dan dalam kebanyakan kes, kebanyakan wanita ini diganggu, dimalukan dan dipisahkan daripada komuniti tetapi tidak mahu hidup sebagai seorang wanita. Ini kerana bila mereka menjadi wanita, mereka perlu memakai burqa, memasak dan merendahkan pandangan mereka.

Bagi Nasim, apa yang berlaku ini merupakan satu bentuk penindasan terhadap kaum wanita. Tambahnya, dengan menafikan hak wanita yang telah dijamin dalam syariat Islam kepada mereka merupakan satu penghinaan kepada jantina mereka sebagai wanita.

RUJUKAN:

Nordberg, Jenny. (2010). Afghan Boys Are Prized, So Girls Live the Part. The New York Times.

Strochlic, Nina. (2018). Inside the Lives of Girls Dressed as Boys in Afghanistan. National Geographic.

Sumber: Loulou d’Aki/National Geographic.


Saintis Jumpa Bukti Terawal Manusia Memancing Di Sungai Jordan

Manusia meninggalkan jejak di mana-mana sahaja mereka pergi. Tidak kira zaman sekalipun, seperti yang ditemui para sarjana arkeologi.

Terlalu banyak bukti diselongkar saintis, untuk menjelaskan kepintaran manusia prasejarah yang berkemampuan seperti manusia hari ini. Manusia terbukti mengenakan pakaian sekurang-kurangnya 100,000 tahun yang lalu (Hunt, 2021).

Dapur pula sudah berasap sekitar 400,000 tahun lalu (Lawton, 2016). Peti suara manusia pula sesuai untuk pertuturan selama 200,000 tahun, tanpa sebarang perubahan seperti manusia hari ini (Gutman, 2019).

Jadi manusia prasejarah boleh berpakaian, memasak dan bercakap. Apa lagi manusia prasejarah boleh buat? Memancing.

Kekayaan Bumi Diberkati

Timur Tengah sentiasa mengejutkan dunia arkeologi dengan macam-macam penemuan setiap tahun.

Di sinilah bumi dipijak, dengan budaya purbakala seperti Hassuna dan Natufia yang mewarisi cara hidup prasejarah daripada penghujung zaman Paleolitik iaitu 12,000 tahun lalu.

Sebahagian daripada cara hidup manusia prasejarah adalah membangunkan perindustrian. Macam-macam industri dibangunkan mereka, tetapi tidaklah secanggih manusia sekarang.

Mesir misalnya membangunkan industri peralatan dipanggil Ateria yang lenyap sekitar 20,000 tahun lalu (Schug & Walimbe, 2016).

Industri pertanian yang dipercayai bermula 23,000 tahun lalu telah banyak membantu manusia prasejarah (Snir, et al., 2015). Pertanian adalah punca manusia berhenti mengamalkan kehidupan nomad iaitu berpindah randah.

Kerana sekitar 12,000 tahun lalu, memang ramai dalam kalangan manusia sudah menetap. Populasi manusia prasejarah ketika ini pula dijangka mencecah 4 juta orang, jauh bertebaran hingga ada yang sudah masuk Alaska melalui sebuah laluan darat di Siberia (Montaigne, 2020).

Dan Sungai Jordan pula mempunyai industri perikanan, sezaman dengan cara hidup kekal. Saintis pada mulanya berdepan dengan kesukaran untuk mengkaji bahan arkeologi perikanan.

Semua boleh bayangkan teknologi ketika itu bergantung pada barangan mudah lupus seperti kayu dan serat.

Tetapi baru-baru ini, saintis menemui sebilangan mata kail daripada sebuah tapak arkeologi Sungai Jordan yang terletak dalam Israel (Pedergana, et al., 2021).

Memahami Teknologi Perikanan Sungai Jordan

Cakap pasal mata kail, janganlah bayangkan jenis besi macam hari ini. 12,000 tahun lalu masih lagi lingkungan antara Paleolitik dan Neolitik, yakni teknologi batu. Walau bagaimanapun, 19 mata kail yang ditemui sebenarnya diperbuat daripada tulang.

Saintis menjelaskan bahawa mata kail ini digunakan bersama enam batu kerikil yang berfungsi sebagai ladung. Sisa serat tumbuh-tumbuhan pada mata kail dan batu kerikil ini adalah bukti tali purbakala. Senang cakap, saintis menemui alat memancing yang tersembunyi tidak jauh daripada sumber air iaitu Sungai Jordan.

Penemuan ini sangat penting kerana mengukuhkan bukti bahawa manusia prasejarah pintar dan berdikari. Ia juga meluaskan pengetahuan sains tentang cara hidup prasejarah.

Rupa bentuk 19 mata kail ini didapati berbeza antara satu sama lain, barangkali setiap satu untuk lokasi atau keadaan tertentu.

Jadi mudah kata, teknologi memancing ini sangat rumit untuk dibandingkan dengan bayangan sebatang kayu dengan tali tumbuh-tumbuhan. Umpan pun dipercayai tiruan, bukannya semulajadi seperti udang misalnya.

Sains sudah banyak membuktikan bahawa manusia prasejarah hidup jauh lebih lama daripada 10,000 tahun lalu. Sandaran ini adalah fakta paling kukuh yang takkan dapat dinafikan.

RUJUKAN:

Gutman, R. (2019, Disember 12). A ‘Mic Drop’ on a Theory of Language Evolution. The Atlantic.

Hunt, K. (2021, September 16). When did humans start wearing clothes? Discovery in a Moroccan cave sheds some light. CNN.

Lawton, G. (2016, November 2). Every human culture includes cooking – this is how it began. The New Scientist.

Montaigne, F. (2020). The Fertile Shore. Smithsonian Magazine.

Pedergana, A., et al. (2021). Early line and hook fishing at the Epipaleolithic site of Jordan River Dureijat (Northern Israel). PLOS ONE. 16 (10): e0257710.

Schug, G., & Walimbe, S. (2016). A Companion to South Asia in the Past. John Wiley & Sons. Halaman 64.

Snir, A., et al. (2015). The Origin of Cultivation and Proto-Weeds, Long Before Neolithic Farming. PLOS One. 10 (7): e0131422.


Chola: Tamadun India Selatan Kebanggaan Orang Tamil

Beberapa hari lepas, minat orang ramai terhadap Emp.ay.ar Chola kembali tercetus angkara satu artikel yang dikarang Timbalan Ketua Menteri II Pulau Pinang Dr P. Ramasamy.

Tetapi siapa Chola ini sebenarnya? Chola merujuk kepada emp.ay.ar maritim Tamil yang berpangkalan di selatan India. Bagaimanapun, tidak banyak yang diketahui tentang kerajaan ini terutama fasa awal pemerintahannya.

Yang pasti, ia disebut bukan saja dalam kesusasteraan awal Tamil dan Dekri Asoka. Malah, nama Chola dikatakan turut disebut dalam manuskrip Rom-Yunani Periplus of the Erythraean Sea dan manuskrip Geography yang dikarang oleh Ptolemy. Mengikut semua catatan manuskrip, pemerintahnya dikatakan berdarah Tamil.

Sangam merupakan karya sastera Tamil yang banyak membicarakan legenda raja Chola. Salah satu mitos raja kerajaan ini ialah perihal seorang raja bernama Kantaman. Dalam Sangam, raja ini dikatakan berpegang teguh kepada ajaran Hindu sehingga membawa kepada kemunculan Sungai Kaveri sebagai ganjaran kepada keteguhan pegangannya itu.

Menjelang 300 Masihi, kerajaan Pallava dan Pandya mula melebarkan pengaruh mereka ke selatan India. Ini mengakibatkan pengaruh kerajaan ini mula merosot. Bagi mengelakkan kerajaan tersebut mu.sn.ah, kerajaan Chola memilih untuk diserap sebagai sebahagian daripada kerajaan pesaing mereka.

Walaupun hanya diberi satu kawasan kecil untuk diperintah sekitar Uraiyur, prestij mereka sebagai kerajaan sebagai terpelihara. Ini kerana pemerintah kerajaan itu bersedia menerima puteri-puteri Chola sebagai isteri mereka atau kerabat diraja mereka. Uraiyur juga memastikan pengaruh mereka sentiasa kekal sebagai pemangkin kebangkitan semula mereka di kemudian hari seperti disaksikan bakal pemerintah hebat mereka, Vijayalaya.

Vijayalaya mula bangkit sekitar 850 Masihi semasa masih bergelar pembesar dinasti Pallava. Pertelingkahan Pallava dan Pandya memberi peluang kepada baginda menewaskan kedua-dua kerajaan dan menjadi asas kepada Emp.ay.ar Chola. Salah satu kota yang jatuh ke tangan mereka ialah Thanjavur (Tanjore) di mana ia ditukar peranan sebagai ibu kota kerajaan itu.

Apabila putera Vijayalaya, Aditya I menaiki takhta, baginda melihat seluruh orang Tamil perlu disatukan di bawah panji Chola. Lantas, ia mendorongnya menggerakkan ekspedisi keten.te.raan yang meruntuhkan kerajaan Pandya sekitar 885 dan Pallava sekitar 897. Pemerintah-pemerintah Chola kemudiannya menjadikan Sri Lanka sebahagian daripada emp.ay.ar mereka pada awal abad ke-10 dengan keseluruhan wilayah Tamil dikawal mereka pada akhir abad berkenaan.

Kemuncak Chola sebagai sebuah kerajaan berlaku semasa era Rajendra Chola I dan Rajendra Chola II. Semasa era Rajendra Chola I, kerajaan Chola berjaya menguasai sejauh Maldives dan kawasan pesisir pantai Malabar. Kawasan-kawasan ini merupakan pelabuhan-pelabuhan penting Lautan Hindi untuk aktiviti perdagangan India-China.

Bagaimanapun, baginda iri hati dengan kemakmuran pelabuhan-pelabuhan yang dikawal oleh Emp.ay.ar Melayu Srivijaya yang berkuasa di rantau Kepulauan Melayu ketika itu. Justeru, bagi memastikan aliran perdagangan China-India terus masuk ke pelabuhan-pelabuhan Chola, Rajendra menggerakkan angk.at.an lautnya untuk menye.ra.ng pelabuhan-pelabuhan penting Srivijaya seperti Langkasuka, Kedah Tua dan Palembang pada 1025 Masihi.

Se.ra.ngan-se.ra.ngan sama turut dilaporkan di Burma, Kepulauan Nicobar dan Andaman. Bagaimanapun, perlu diingat kebanyakan ekspedisi Chola lebih kepada penj.arahan dan bukan pen.akl.ukan seperti yang dicanang oleh geng pseudo-Chola selama bertahun-tahun. Selepas tiga tahun, kebanyakan pelabuhan kembali pulih dengan aktiviti perdagangan di pelabuhan-pelabuhan Srivijaya berjalan seperti biasa.

Kerajaan Chola berterusan cuba menggugat kedudukan Srivijaya dengan menj.arah pelabuhan-pelabuhan mereka tetapi gagal. Kali terakhir se.ra.ngan dibuat pada tahun 1060 dan sejak itu, mereka tidak lagi mengganggu emp.ay.ar Melayu berkenaan. Ini kerana mereka sentiasa digugat oleh kerajaan Chalukya yang cuba keluar daripada pengaruh mereka selama bertahun-tahun.

Disebabkan kempen pe.ra.ng berterusan antara kedua-dua kerajaan, secara perlahan-lahan ia mula menghakis kekuatan Chola. Akibatnya, satu-persatu wilayah yang sebelum ini menjadi sebahagian daripada ja.ja.han mereka sebelum ini berjaya membebaskan diri daripada cengkaman mereka atau jatuh ke tangan kerajaan lain. Contohnya, Sri Lanka berjaya keluar daripada pengaruh Chola berikutan kebangkitan kerajaan Sinhala di wilayah berkenaan.

Situasi ini turut tidak dibantu dengan kebangkitan semula kerajaan Pandya dan permainan pe.ra.ng proksi antara pihak Sinhala dengan Chola. Ini dicatat dalam teks sej.arah Sri Lanka Mahavamsa di mana apabila pe.ra.ng saudara Pandya tercetus, Sinhala dan Chola menghantar wakil masing-masing untuk membantu pihak bertelagah. Ini bertujuan untuk memastikan mana-mana pemenang yang muncul dalam konflik berkenaan memihak kepada mereka.

Menjelang abad ke-13, kerajaan Chola ibarat telur di hujung tanduk. Semasa tempoh akhir kerajaan ini, kebanyakan pemerintahnya merupakan pemerintah yang lemah dan tidak berkaliber seperti Vijayalaya atau Rajendra Chola I.

Di sebalik usaha pemerintah terakhir Chola, Rajendra Chola III memulihkan kembali kerajaannya, usaha tersebut berakhir dengan kegagalan. Ini kerana Pandya kembali bangkit sebagai kuasa baru di selatan India dan perlahan-lahan mer.am.pas saki-baki wilayah Chola. Akhirnya pada 1279, hayat kerajaan Chola berakhir menerusi kekalahan Rajendra Chola III dan sejak itu, ia tidak lagi menjadi sebutan.

Walaupun nama Chola kini tersemat dalam satu lagi babak sej.arah di India, legasi mereka masih dirasai sehingga hari ini. Misalnya, dari segi pendidikan, kerajaan Chola menggalakkan aktiviti pendidikan yang pesat menerusi jaminan kestabilan politik dan geran kerajaan kepada pelajar-pelajar dan kuil-kuil. Walaupun ia diajar di kuil-kuil, tenaga pengajar berusaha mendidik pelajar-pelajar mereka agar celik huruf dan mampu menguasai matematik dan astronomi.

Apabila pelajar-pelajar ini berjaya menamatkan pembelajaran mereka, mereka diserap dalam perkhidmatan kerajaan dan membangunkan perkhidmatan kerajaan yang cekap. Polisi kerajaan Chola ini turut mengubah mereka agar meluaskan pandangan dunia mereka melangkaui kerajaan itu sendiri. Dikatakan, kadar celik huruf dalam kalangan rakyatnya sebanyak 20%, satu angka tinggi pada zaman berkenaan.

Selain itu, kerajaan Chola turut bertanggungjawab meningkatkan kepentingan dan pembentukan kerajaan tempatan. Di setiap wilayah, sekurang-kurangnya lima hingga 10 orang penduduk dipilih menjawat ahli majlis daerah di mana di bawahnya wujud pelbagai jenis sub-jawatankuasa.

Jawatankuasa-jawatankuasa kecil ini bertanggungjawab dalam pelbagai perkara dari isu pengairan dan undang-undang hinggalah penyimpanan makanan.Setiap ahli dipilih oleh penduduk wilayah berkenaan di mana setiap isi rumah layak membuat undian.

Majlis-majlis wilayah diberi kuasa besar oleh kerajaan Chola berkemungkinan sebagai pengimbang kepada kuasa pemerintah tempatan. Bagi para pemerintah wilayah yang dit.ak.luk pihak Chola, kedudukan mereka tidak akan diusik sebagai tukaran kepada taat setia kepada pemerintah Chola.

RUJUKAN:

Keys, David. (2015). The lost em.p.ire explored: The Cholas once had great power, but the world has forgotten them. The Independent.

Effendy, Helmi. (2018). Jangan Selewengkan Sej.arah Melayu. Patriots Publication.

Szczepanski, Kallie. (2019). History of India’s Chola Em.pi.re. ThoughtCo. Diambil dari


Perang Saudara Russia: Pertembungan Monarki Vs Republik

Landskap politik semasa awal abad ke-20 memang amat merumitkan. Sebaik sahaja Tsar Nikolai II menurunkan tandatangannya keatas dokumen penurunan takhta, DInasti Romanov bersama Empayar Rusia lantas berkecai.

Dalam titah terakhir Tsar Nikolai II, baginda menamakan adiknya Gertsog Mikhail Aleksandrovich sebagai pewaris; bermakna, takhta diraja sekadar menanti Tsar yang baru. Tetapi Gertsog Mikhail menolak tawaran ini demi semangat demokratik – pendirian yang mengundang padah, kerana penolakan takhta ini telah membuatkan dirinya mangsa pertama pembunuhan keluarga Romanov.

Diantara kejatuhan Tsarisme dan penubuhan republik Soviet, Rusia telah mengalami revolusi demi revolusi, protes demi protes, demonstrasi demi demonstrasi dan mogok demi mogok. Semuanya kerana tekanan-tekanan ekonomi yang mencekik rakyat Rusia ke tahap yang luar biasa. Dalam masa 10 tahun bermula daripada 1895, purata mogok mencecah 1,760 kali.

Ketidakpuasanhati ini berlaku akibat banyak sebab: pekerjaan yang terlalu lama (10-12 jam) dalam masa enam hari seminggu, gaji yang terlalu rendah, dan kepadatan yang terlalu sesak. Dijangka 16 orang berkongsi satu apartmen di Saint Petersburg dan Moscow, dengan tiada bekalan air dan sistem kumbahan yang efektif. Perkara ini menjadi lebih keruh selepas Perang Dunia Pertama dengan tuntutan-tuntutan perkilangan yang semakin naik mendadak.

Pengerahan rakyat menjadi tentera telah merompak pekerja-pekerja berpengetahuan dari bandar-bandar. Menggantikan tempat mereka, pekerja-pekerja tanpa kepakaran secukupnya tidak mampu memberikan pengeluaran yang sama. Kebuluran semakin memuncak, dan akhirnya, daripada rakyat hingga tentera mula menentang kerajaan Tsarisme.

Monarki Rusia mungkin dapat diselamatkan jika Tsar Nikolai II tidak terlalu ego. Baginda telah mengendahkan nasihat-nasihat daripada Parlimen Rusia (Gosduma). November 1916 boleh dikatakan masa yang terakhir buat kerajaan empayar Rusia. Beberapa bulan selepas itu, riwayat Empayar Rusia ditamatkan.

Vladimir Lenin muncul kembali pada April 1917 selepas dihalau dengan bantuan Jerman atas harapan pengaruh Bolshevisme mampu mengeluarkan Rusia daripada Perang Dunia Pertama. Hasrat mereka tercapai. Vladimir Lenin tidak berdiam diri.

Sampai sahaja di Petrograd, beliau mengemukakan thesis-thesis direktif yang merupakan platform kepada komunisme. Thesis-thesis ini berjaya menyuntik aspirasi-aspirasi halus sehingga meledakkan revolusi Julai yang menyaksikan himpunan seramai 520,000 orang dan juga Revolusi Oktober dengan bilangan jauh lebih sedikit namun kejayaan yang lebih memberangsangkan kerana revolusi inilah yang meletakkan Vladimir Lenin di tampuk pentadbiran Rusia.

Revolusi ini telah menoktahkan fasa-fasa revolusi yang dicetuskan sejak Februari. Ia menggantikan kerajaan sementara Rusia dengan perbadanan soviet (majlis), yang diketuai pekerja dan buruh. Pihak monarki dan liberal menyatukan diri mereka dibawah Gerakan Putih menentang Panji Merah Vladimir Lenin dalam percaturan berdarah yang dikenali sebagai Perang Saudara Rusia.

Dalam masa sebulan, 28 bandar penting dimasukkan dalam pengaruh mereka, termasuk Moscow selepas menyaksikan mogok protes seramai 400,000 pekerja.

Dan nampaknya Jerman akan meraih hasil yang disemai. Kuasa kerajaan ditangan, Vladimir Lenin mengerahkan dasar-dasar kenegaraan bahawa penglibatan Rusia dalam Perang Dunia Pertama wajib dihentikan walau apa cara pun. Selepas bersidang di Brest-Litovsk, langkah pertama berjaya dilaksanakan – gencatan senjata, memulakan perbincangan perdamaian yang digelumangi tuntutan-tuntutan melampau daripada Kuasa Tengah.

Ini menyebabkan Vladimir Lenin kaji semula, dan Menteri Luar Negerinya, Leon Trotsky, individu yang amat penting dalam penubuhan komunisme di Rusia menggunakan taktik neutral; tanpa damai, tanpa perang.

Tetapi mereka sedar Rusia tidak mempunyai ketenteraan yang mampu menentang kesatuan dan kehebatan koordinasi dalam angkatan ketenteraan Jerman. Dan Jerman sendiri tahu akan perkara ini. Vladimir Lenin terpaksa bersetuju untuk menyerahkan Finland, Estonia, Latvia, Lithuania, Belarus dan Ukraine kepada Empayar Jerman. Manakala Uthmaniyah pula mendapat Ardahan, Kars dan Batumi yang diambil Rusia semasa perang tahun 1878 dibawah Tsar Aleksandr II.

Keputusan ini mendapat penerimaan yang negatif daripada majoriti wilayah Rusia. Walaupun percaturan Jerman di Ukraine menemui kebuntuan selepas usaha-usaha penghasilan gandum dan arang gagal, ditambah pula dengan kebencian populasi umum kepada tentera Jerman, Vladimir Lenin tidak mampu berbuat apa-apa. Rusia sendiri kucar-kacir.

Perjanjian Brest-Litovsk menunjukkan betapa lemahnya pihak Bolshevik. Cuma perjanjian ini mengurniakan mereka peluang untuk mengstruktur semula Rusia, bermula dengan penubuhan Tentera Merah (Red Army). Tetapi tanpa diduga, perjanjian ini juga telah mengundang campurtangan 12 negara – Amerika Syarikat, British, Perancis, Jepun, dan banyak lagi – dalam peperangan saudara ini.

Jadi, Perang Saudara Rusia boleh juga dikaitkan dengan Perang Dunia Pertama. Kerana pihak campurtangan menubuhakn militia-militia anti-Bolshevik. Gerakan Putih semakin kuat menjadi ancaman terbesar buat pihak Bolshevik. Tentera-tentera mereka yang terurus melebihi 250,000 orang. Mereka berjuang di bahagian-bahagian utama – Timur, Selatan dan Barat Laut – dengan bantuan pihak luar. Berideologikan pro-monarki, jelas terbuktinya kenapa Vladimir Lenin berpendapat keluarga Romanov mesti dibunuh, tidak kira siapa yang betul-betul berdosa.

Kematian putera dan puteri-puteri Nikolai II memanglah zalim. Tetapi berdasarkan keadaan geopolitik Rusia pada ketika itu, kematian Olga, Tatiyana, Mariya, Anastasiya dan Aleksei bukan lagi satu pilihan, tetapi kewajiban. Pihak Bolshevik tidak mampu mempertahankan kedaulatan mereka jika Gerakan Putih diberikan panji yang hidup untuk menyatukan rakyat dibawah seorang raja.

Nampaknya satu lagi peperangan bakal menyusul dalam wilayah Rusia sendiri, selepas Vladimir Lenin berjaya keluarkan Rusia daripada Perang Dunia Pertama (pada harga yang sangat tinggi). Tentera Merah mula menyusup dan menentang pakatan anti-komunisme, Tentera Hitam dipimpin Nestor Makhno, Tentera Hijau dan banyak lagi.

Mudah kata, perang saudara ini merupakan perbalahan yang melibatkan ramai pihak, bukannya dua tiga sahaja.

Untuk menempuhi dugaan yang sungguh berat, Leon Trotsky membawa pembaharuan ketenteraan yang banyak kepada Tentera Merah – memulakan barisan perisikan GRU dan polis rahsia Cheka. Proses perekrutan kemudiannya diutamakan. Cheka berperanan untuk mensifarkan tentangan kepada perekrutan dan komunisme.

Barisan Merah dan Putih memerlukan perekrutan dan bekalan yang banyak demi kejayaan operasi mereka. Sumber yang paling mudah datang daripada pihak luar bandar, tetapi tuntutan gandum dan perekrutan telah benar-benar mencengkam golongan luar bandar kearah kebuluran.

Mereka membalas dengan pembunuhan skuad-skuad penuntut gandum dan pihak-pihak berkuasa yang lain. Kes-kes ini dikembangkan ke tempat-tempat lain. Dalam tahun 1919, terdapat 344 pemberontakan golongan susah.

Angkatan ini kadang-kadang menyengat talian bekalan dan sumber kepada kedua-dua pihak – Bolshevik dan Putih – tetapi gagal bersatu dibawah pegangan yang sama. Dan kesan daripada perang saudara ini memang menggerunkan. Seramai 300,000 orang dijangka terkorban , dan bilangan yang terkorban akibat penyakit pula mencecah 450,000 orang.

Cheka pula melaksanakan pembunuhan seramai 250,000 orang yang ada juga mengandaikan melebihi sejuta “musuh rakyat”. Sebanyak 300,000-500,000 tentera-tentera Cossack daripada populasi tiga juta dibunuh dan dihalau semasa proses anti-Cossack. Dan Barisan Putih pula membunuh seramai 100,000 Yahudi di Ukraine.

Pada penghujung Perang Saudara, Rusia memang sudah tenat dan hancur. Kemarau panjang 1920 dan 1921, termasuk dengan Kebuluran 1921 (membunuh enam juta orang), mengeruhkan lagi keadaan. Penyakit menyerang Rusia seolah-olah serangan pandemik. Tiga juta orang menghidapi typhus. Tujuh juta kanak-kanak berkeliaran di jalanan. Pihak yang berpendidikan dan mempunyai kepakaran keluar dari Rusia, menyebabkan “reboot” dalam struktur Rusia sendiri.

Ekonomi Rusia pula berkecai akibat peperangan. Kilang-kilang dihancurkan. Bahan-bahan mentah diambil. Lombong-lombong dibanjiri. Hasil pengeluaran perindustrian berkurangan sebanyak tujuh kali ganda, manakala pertanian pula tiga kali ganda.

Rakyat pula tidak mahu bekerja akibat tuntutan komunisme. Tanah yang diusahakan susut 62%. Bilangan kuda jatuh daripada 35 juta kepada 24 juta, manakala tenusu pula 58 juta kepada 37juta, dimana kedua-dua ini berlaku dalam masa empat tahun sahaja.

Tukaran matawang asing pada asalnya berbeza dalam US$1 kepada RUB2 menjadi US$1 kepada RUB1,200 dalam enam tahun.

Disebalik kehancuran-kehancuran ini, sebuah impian baru berjaya dilahirkan: Sovetskiy Soyuz (Kesatuan Soviet).


Griffin – Makhluk Legenda Mitologi Yunani

Griffin merupakan suatu makhluk legenda berkepala dan bersayap helang, dan bertubuh, berekor serta berkaki-belakang singa. Memandangkan helang lazim dianggap sebagai ‘raja segala burung’ sementara singa pula didendangkan sebagai ‘raja segala haiwan’, maka griffin dianggap sebagai suatu makhluk yang amat berkuasa dan memiliki kemegahan tersendiri. Pada zaman kepenguasaan Empayar Parsi, griffin dilihat sebagai makhluk pelindung dari kejahatan, kerja-kerja sihir dan hasad fitnah.Walaupun griffin sering dilihat pada jata-jata di zaman pertengahan, pada hakikatnya asal-usul makhluk ini boleh dijejak pada rentang masa yang jauh lebih lama. Sebagai contoh, sejarahwan masyhur dari Yunani yang bernama Herodotus pernah menulis:“Namun di utara Eropah, terdapat wilayah yang penuh dengan emas. Dalam hal ini, sekali lagi saya tidak mampu berkata dengan pasti bagaimana emas tersebut dihasilkan. Namun, dikatakan bahawa lelaki bermata-satu iaitu Arimaspians mencuri (emas itu) daripada sejumlah griffin. Apapun, saya tidak mempercayai hal ini; iaitu terdapat seorang lelaki bermata-satu yang memiliki sifat dan ciri yang bersalahan dengan manusia lain. Akan tetapi, wilayah-wilayah jauh itu apabila ia meliputi kawasan-kawasan lain secara menyeluruh, cenderung bahawa ia memiliki barangan yang kita anggap sebagai barangan terbaik dan langka.” (Herodotus, The Histories. 3.116)Walaupun makhluk griffin ini paling lazim ditemui di dalam kesenian dan mitologi Yunani purba, terdapat juga bukti gambaran griffin dalam kebudayaan purba Parsi dan Mesir yang ianya dipercayai berusia seawal milenia ke-4 Sebelum Masehi. Di Pulau Crete, Greece, para arkeologis pernah menemukan gambaran griffin pada lukisan-lukisan dinding di ‘Ruangan Singgahsana’ Istana Knossos di Zaman Gangsa, sekitar abad ke-15SM.

Lebih menarik, terdapat juga pelbagai makhluk hibrid (kacukan) lain yang mirip griffin. Misalnya, Lamassu adalah makhluk mitos bagi masyarakat Assyria yang berkepala manusia, berbadan singa ataupun kerbau, dan bersayap helang.

Lebih jauh ke timur, makhluk separuh-manusia dan separuh-burung yang dikenali sebagai Garuda hadir sebagai tunggangan kepada Dewa Vishnu dalam kepercayaan Hindu. Berkemungkinan, daya tarikan yang wujud dalam makhluk-makhluk hibrid sebegini adalah kerana ia membenarkan manusia menggabungkan sifat-sifat terbaik dari pelbagai makhluk ke dalam satu makhluk ulung sekaligus membenarkan simbolisme yang memikul maksud yang agak mendalam dilekatkan pada sosok makhluk tersebut.

Hal sebegini mungkin turut berlaku pada griffin di Zaman Pertengahan. Dalam legenda masyarakat Eropah pada zaman ini, dipercayai bahawa griffin bersenyawa untuk melangsungkan zuriat. Apabila salah satu daripada mereka mati, maka yang lain akan meneruskan hidup tanpa mencari pasangan yang baru. Hal ini membawa kepada dakwaan bahawa griffin digunakan oleh pihak Gereja sebagai simbol penentangan terhadap budaya perkahwinan-semula. Walau bagaimanapun, tidak dapat dipastikan secara jelas adakah hal ini merupakan kepercayaan yang sebenar, ataupun hanya sekadar pemahaman di zaman moden.Walaupun makhluk griffin ini mungkin hanya dilihat sebagai makhluk yang lahir daripada imaginasi manusia, terdapat juga kemungkinan wujudnya kebenaran di sebalik makhluk ini. Terdapat satu teori yang berpendapat bahawa griffin dibawa masuk ke Eropah oleh para pedagang yang melalui Laluan Sutera, dari Gurun Gobi di Mongolia. Di gurun ini, fosil-fosil dinosaur Protoceratops ditemui. Memandangkan tulang-temulang makhluk ini, terutama tengkoraknya memiliki paruh seperti burung, maka orang-orang yang menyaksikannya di zaman purba berkemungkinan menafsirkan temulang tersebut sebagai bukti bahawa makhluk hibrid kononnya memang pernah hidup di gurun.Walau bagaimanapun, sejarahwan mendapati bahawa kisah berkenaan griffin telah pun wujud sejak sebelum Laluan Sutera ditemui lagi. Mungkin, hal yang sebaliknya yang berlaku – di mana kisah griffin inilah yang membuatkan para pedagang menafsirkan fosil Protoceratops sebagai suatu makhluk legenda.Walau apapun asal-usulnya, griffin tetap merupakan sebahagian daripada kebudayaan manusia buat tempoh masa yang sangat lama dan ianya kekal sehingga ke hari ini sebagaimana yang dapat dilihat menerusi logo sekolah, mascot dan bahkan literasi masyhur. Griffin khususnya dan makhluk-makhluk hibrid daripada mitos lain umumnya kelihatan akan terus hidup buat jangka waktu yang cukup lama, diwarisi dari generasi ke generasi.

DIOLAH DAN DITERJEMAHKAN DARI: Wu Mingren. (27 Mei 2014). The ancient origins of the legendary griffin. Ancient Origins.https://www.ancient-origins.net/myths-legends/ancient-origins-legendary-griffin-001693


Jonghyun Dan Realiti Industri Kpop

Bila saya terdengar berita Jonghyun membunuh diri, agak terkejut juga. Walaupun saya bukanlah peminat tegar SHINee, tapi ada beberapa lagu mereka yang berada dalam playlist saya (“Tell Me What to Do”, “1 of 1”). Tiba-tiba rasa sangat “absurd” dengan kematian seorang pemilik suara yang saya familiar.

Saya pun tak nak over-analyze isu ini. Tiada perlunya keluarkan kajian Emile Durkheim pasal “Suicide”. Saya pernah menulis pasal mengapa kadar bunuh diri tinggi di Korea Selatan. Jadi kes Jonghyun ini kira lanjutan kepada penulisan saya yang lepas.

Punca kematian Jonghyun tidak lain stres: stres yang tak dapat disalurkan keluar. Orang Korea (dan orang Asia Timur secara umumnya) dididik untuk “internalize” stres. Adalah “shameful” sekiranya mengadu pasal stres, lagi-lagi lelaki. Itulah yang paling menakutkan: anda perlu memerangi stres secara berseorangan. Dan itu akhirnya membawa kepada kemurungan yang berpanjangan atau “depression”.

Orang yang tak tau selok-belok K-Pop ni mungkin akan anggap K-Pop ni main-main je. Tapi sebenarnya majoriti artis K-Pop, terutamanya mereka di bawah syarikat “Big Three” (SM Entertainment, JYP Entertainment, YG Entertainment) perlu melalui kehidupan di luar kemampuan manusia biasa.

Bukan saja mereka perlu melalui latihan long hour, malah kalau mereka cedera pun kena teruskan persembahan. Artis-artis K-Pop kalau pengsan atas pentas, patah kaki atau patah tangan tu kira perkara biasa. Lagi menakutkan, kehidupan mereka di bawah seliaan rapi. Tak boleh berkawan dengan sebarangan orang, tak boleh dating, tak boleh pergi tempat yang sendiri nak pergi. Pendapatan diperas. Orang yang kuat agama pun boleh tewas kalau macam ini.

SHINee ni kira antara kumpulan yang paling excel dalam industri K-Pop, dan mereka pula berada di bawah syarikat SM yang paling “notorious” dari segi layanan kepada artis-artis. Jadi boleh jangka apakah jenis kehidupan yang ahli-ahli kumpulan pernah lalui. Jadi tak hairan kerana itulah Jonghyun mengidap kemurungan.

Dan perasaan “loneliness” dan “isolated” sepanjang perjalanan stardom itu yang betul-betul membuat Jonghyun membuat keputusan untuk menamatkan hidupnya. Dalam surat wasiatnya, Jonghyun tinggalkan ayat “난 오롯이 혼자였다”. Maksudnya “I was completely lonely”. Penggunaan 오롯이 menunjukkan betapa seriusnya tahap loneliness yang dilalui.

Lihat pada ayat-ayatnya yang lain:

“They told me not to be like that”.
“They told me to figure out why I was hurting”.
“I know very well why. I’m hurting because of me. It’s all my fault and because I’m bad”.

Dari situ kita tahu, Jonghyun sebenarnya pernah mengadu dekat orang, tapi orang lain semua bagi nasihat skema “be strong” “don’t be like that” “come on”. Nasihat-nasihat yang tidak membantu orang yang ada kemurungan.

Apa yang mereka perlukan ialah perhatian dan listening ear untuk “fight their demon inside”. Sebelum Jonghyun mati, dia cuba untuk menarik perhatian dengan membuat bising, tapi tak ada orang peduli dia. Mungkin itu yang menjadikannya nekad untuk membunuh diri.

Kematiannya boleh jadi pengajaran kepada kita. Lain kali kalau rakan-rakan kita tiba-tiba jadi semacam memerlukan perhatian, jangan simply brush him/her aside. Kita tak tau sekiranya beliau dilanda kemurungan dan memerlukan bantuan kita. Tak rugi meluangkan sedikit masa dan tenaga untuk layan mereka. You might save a life.


Kejap… Mamalia Boleh Bertelur?

Cakap pasal mamalia bertelur, orang ramai mesti setuju punya. Sudah nama mamalia, mestilah yang jantan ada telur. Yang betina pun ada telur, untuk bersenyawa dengan sperma. Tetapi kalau cakap mamalia mengeluarkan telur yang dieram, mesti ada naik seram. Itu lain bunyinya – takkan mamalia boleh bertelur macam burung atau reptilia pula? Bukan semua mamalia melahirkan anak?

Untuk pengetahuan semua, sains sudah lama tahu pasal segelintir mamalia boleh bertelur. Cuma ilmu ini tidak tersebar secara meluas sampailah kajian lama diteliti balik. Sekitar zaman 1800-an, saintis haiwan (zoologist) Scotland merantau sampai ke Australia dengan misi untuk belajar pasal platypus (Ornithorhynchus anatinus). Haiwan ini adalah berkelas mamalia dalam kumpulan Monotremata bersama tenggiling berduri iaitu enchidna (Tachyglossidae).

Leluhur Yang Sama

Saintis percaya platypus dan enchidna berasal daripada benih spesis Steropodon galmani (Phillips, et al., 2009). Haiwan ini hidup antara 105 juta hingga 93.3 juta tahun yang lalu, bercambah-cambah melalui evolusi sampailah hari ini. Pemisahan enchidna daripada S. galmani dipercayai berlaku antara 20 juta hingga 50 juta tahun yang lalu. Dan apa yang menarik tentang haiwan-haiwan ini adalah: mereka adalah mamalia yang bertelur.

Enchidna sudah lama diketahui boleh bertelur. 22 hari selepas membiak, telur akan terhasil dengan cangkerang berkulit lembut dengan berat tidak melebihi 2 gram. Sebutir telur saja. Dan sebutir itu terhasil dalam kantung dalam badan enchidna betina. 10 hari selepas hamil, janin akan menggunakan gigi untuk keluar daripada cangkerang (tetapi masih lagi dalam kantung). 45 hari kemudian baru mereka akan “dilahirkan daripada kantung” (Carritt, 2013).

Tetapi saintis tidak pasti pasal platypus. Jadi pasukan William Caldwell pergi merantau ke Australia dan menyaksikan sendiri bahawasanya platypus juga bertelur (Gerritsen, 2002). Walau bagaimanapun, penemuan ini sengaja ditenggelamkan dalam Dunia Eropah kerana asasnya sendiri. Ada pihak – terutamanya saintis konservatif sendiri – enggan menyebarkan fakta ini kerana ia adalah bukti kebenaran teori evolusi.

Pembukaan Jendela Ilmu

Teori evolusi sampai bila-bila akan berdepan dengan stigma. Kerana ramai lagi suka percaya kata-kata orang. Mereka takkan ambil inisiatif untuk belajar sendiri. Dan kata-kata orang itu pun diambil daripada kata-kata orang dalam bentuk rantaian tidak terputus. Sebut saja teori evolusi, semua marah kerana percaya Charles Darwin cakap “manusia berevolusi daripada beruk”. Walhal Darwin tidak pernah berkata sedemikian.

Yang Darwin cakap adalah, “sebuah spesis boleh berubah; bahawa spesis baharu sebenarnya datang daripada spesis sedia ada; dan semua spesis berkongsi leluhur sama. Walaupun leluhur sama, setiap spesis adalah unik dan berbeza disebabkan faktor masa itu sendiri.”

Mengakui “mamalia boleh bertelur” adalah bersetuju dengan “sebuah spesis boleh berubah”. Steropodon galmani dulu hidup dalam air dan bertelur – tetapi masih mamalia. Platypus dan enchidna adalah mamalia yang turun daripada benih spesis mereka, hidup di darat dan masih bertelur. Maka ini adalah bukti kukuh pada evolusi itu sendiri.

Namun zaman sekarang sudah berbeza. Sains kini lebih mandiri tanpa mengambil kira tentang tanggapan orang. Jadi baru-baru ini, Universiti Cambridge membelek balik penemuan dibuat William Caldwell. Pasukan Caldwell membawa pulang sampel platypus dan enchidna yang sangat banyak. Dan apa yang mereka dapati betul-betul mengejutkan: sampel ini adalah cangkerang dua spesis tersebut semasa dalam kantung lagi (University of Cambridge, 2022).

Tidak sangka – setelah sekian lama percaya semua mamalia melahirkan anak, timbul bukti kukuh bahawa ada mamalia boleh bertelur.

RUJUKAN:

Carritt, R. (2013). Enchidnas: Helping them in the wild. NSW Wildlife.

Gerritsen, V. (2002). Platypus poison. Protein Spotlight.

Phillips, M., et al. (2009). Molecules, morphology and ecology indicate a recent, amphibious ancestry for enchidnas. Proc. Natl. Acad. Sci. USA. 106 (40): 17089-94.

University of Cambridge. (2022, May 12). Discovered: 150-year-old platypus and enchidna specimens that proved some mammals lay eggs. Science Daily.


Sejarah PAS Dan UMNO – Penyatuan, Perpisahan Dan Penyatuan Semula

British menguasai pentadbiran orang Melayu sejak abad ke-18. Pelbagai cara untuk orang Melayu meneruskan survival mereka pada saat itu. Rencana kali ini, saya bahagikan orang Melayu kepada 2 kelompok yang berasaskan latar belakang pengajian iaitu Sekolah Agama dan Sekolah Inggeris. Sekolah Agama lebih dhaif dan hanya diperuntukkan pada peringkat rendah. Sekolah Inggeris pula dipromosi oleh British dan diperuntukkan pada peringkat menengah.

Untuk menjadikan seseorang anak Melayu itu menjawat jawatan penting dalam kerajaan, mereka perlulah memiliki pengajian yang tinggi. Secara tersiratnya, kena ikut sistem Sekolah Inggeris di mana sekolah itu ada mengajarkan selok belok pentadbiran. Sekolah Agama menekankan aspek pengajian Fardhu Ain secara tradisional di luar bandar. Begitulah cara British memecahkan sistem sosial Melayu pada ketika itu. Perbezaan latar belakang pendidikan mempengaruhi pemikiran seseorang.

Apabila British kembali ke Tanah Melayu setelah habis pendudukan Jepun seusai tamatnya Perang Dunia II, British melalui BMA (British Military Administration) mencadang penubuhan Malayan Union dimana seluruh Tanah Melayu yakni gabungan Negeri- Negeri Melayu Bersekutu, Negeri-Negeri Melayu tidak Bersekutu dan Negeri-Negeri Selat (kecuali Singapura) disatukan di bawah satu payung pentadbiran langsung sebagai Koloni British. Hal ini mendapat tentangan keras dari seluruh umat Melayu.

Orang Melayu dari pelbagai latar belakang bersatu menolak cadangan pembentukan Malayan Union ini. 41 buah persatuan Melayu dari pelbagai latar belakang perjuangan mengadakan satu perhimpunan besar yang dikenali sebagai Kongres Melayu Se-Malaya Pertama di Kelab Sultan Sulaiman. Dato Onn Jaafar menjadi Pengerusi Kongres yang diadakan pada tahun 1946 itu. Dato Onn Jaafar merupakan bangsawan Melayu dari Johor yang dihormati oleh orang Melayu dan pegawai British. Dato Onn Jaafar merupakan simbol diplomatik kerajaan Melayu dan Turki Uthmaniyyah kerana beliau merupakan kacukan Turki.

British tetap menubuhkan Malayan Union pada 1 April 1946 lalu menimbulkan tentangan padu umat Melayu. Pada Kongres Melayu Se-Malaya Ketiga diadakan di Istana Johor pada 11 Mei 1946, UMNO ditubuhkan dan dipimpin oleh Dato Onn bagi melawan Malayan Union. UMNO pada ketika ini merupakan pertubuhan bersifat semi-politik.

Pada tahun 1948, Malayan Union dikuburkan dan Persekutuan Tanah Melayu dibentuk secara semi-autonomi. Ketika ini barulah UMNO mula beralih peranan kepada politik dan pentadbiran. UMNO dianggotai oleh orang Melayu Sekolah Agama dan Sekolah Inggeris. UMNO memiliki Bahagian Agama Islam dalam partinya.

Perhimpunan Alim-Ulama kali kedua yang didanai UMNO diadakan pada tahun 1951 di Kelab Sultan Sulaiman bagi menentukan hala tuju Agama Islam dalam pentadbiran Persekutuan Tanah Melayu. Mereka mencadangkan penubuhan Badan Tertinggi Agama Islam peringkat kebangsaan dan Persatuan Ulama Se-Malaya yang bergerak secara bebas. Persatuan alim-ulama ini kemudiannya telah membentuk sebuah jawatankuasa kecil yang dipengerusikan oleh Haji Ahmad Fuad Hassan.

Golongan agamawan UMNO menjadi pengimbang kepada pucuk pimpinan UMNO yang berlatar belakangkan pendidikan Inggeris daripada melakukan perkara-perkara yang melanggar batas Islam seperti penganjuran loteri, mengadakan ‘fun fair’ dan sebagainya. Kemudian, tujuan asal penubuhan persatuan alim-ulama telah berubah menjadi sebuah parti politik oleh sebahagian besar agamawan UMNO semasa Perhimpunan Alim Ulama Ketiga pada 1951 di Pulau Pinang. Maka tertubuhlah Persatuan Islam Se-Malaya (PAS). Ketika ini, seseorang itu boleh memiliki dua keahlian sebagai Ahli UMNO dan Ahli PAS pada waktu yang sama.

Seterusnya, berlaku krisis kepimpinan UMNO dari kem pro tradisi kemelayuan iaitu Dato Onn Jaafar dan kem pro barat iaitu Tunku Abdul Rahman. Dato Onn Jaafar bertindak meninggalkan UMNO bagi menubuhkan parti IMP. Haji Ahmad Fuad Hassan yang merupakan antara penyokong Dato Onn Jaafar sebelum ini bertindak mencabar pemilihan kerusi Presiden UMNO melawan Tunku Abdul Rahman. Ramai menentang tindakan golongan agamawan yang sepatutnya bersikap neutral terjun ke medan politik. Tunku Abdul Rahman memenangi kerusi Presiden UMNO.

Dalam menghadapi Pilihanraya Perbandaran 1952, UMNO telah bergabung dengan MCA untuk memenangi pilihanraya tersebut melawan IMP. Pada tahun 1953, Ahmad Fuad Hassan selaku presiden PAS dijemput hadir ke Persidangan Kebangsaan tajaan Dato Onn Jaafar dan Persidangan Kebangsaan tajaan Tunku Abdul Rahman. Kemudian, PAS mengadakan persidangan khas bagi menentu hala tuju politik mereka. Ahli PAS menolak gagasan Dato Onn Jaafar dan menyokong gagasan Tunku Abdul Rahman. Akur dengan suara akar umbi PAS, Ahmad Fuad Hassan meninggalkan PAS untuk terus bersama rakannya Dato Onn Jaafar dalam IMP. Hal ini menamatkan sistem dua ahli bertindih antara ahli UMNO & PAS.

Gabungan UMNO-MCA kemudiannya diformalkan sebagai Parti Perikatan pada tahun 1954. Pada tahun 1954 ini, Pilihanraya Negeri diadakan dan Parti Perikatan menang besar. Majlis Perundangan Persekutuan diwujudkan pada tahun 1954 ini bagi mengadakan pilihanraya pada tahun hadapan. Oleh itu, PAS didaftarkan sebagai sebuah organisasi pada tahun 1955 sehari sebelum pilihanraya.

Tahun 1955 ini berlakunya Pilihanraya Persekutuan dimana Parti Perikatan memenangi 51 kerusi dan PAS memenangi 1 kerusi. MIC bertindak menyertai Parti Perikatan. Tunku Abdul Rahman menjadi Perdana Menteri Persekutuan Tanah Melayu yang pertama. Setelah itu, PAS telah mengangkat seorang presiden baru bagu memimpin parti tersebut. Burhanudin al-Helmi seorang nasionalis tegar yang selama ini berjuang dalam pelbagai persatuan aliran kiri dipilih menjadi presiden PAS. Ketika era ini, ramai musuh-musuh UMNO dari pelbagai latar belakang seperti PKMM dan Hizbul Muslimin menyertai PAS.

Pada tahun 1956, rombongan kemerdekaan Tunku Abdul Rahman berangkat ke London. Hasilnya, Persekutuan Tanah Melayu berjaya memperoleh kemerdekaan penuh pada tahun 1957. Walaubagaimanapun, kemerdekaan ini disifatkan sebagai “separuh masak” oleh Dato Onn Jaafar.

Pilihanraya 1959 menunjukkan kebangkitan PAS apabila mereka berjaya merampas negeri Kelantan dan Terengganu. Pada tahun 1963, Tunku Abdul Rahman mengisytiharkan penubuhan Persekutuan Malaysia dengan membawa masuk Singapura, Sarawak dan Borneo Utara (Sabah). Brunei tarik diri pada saat akhir apabila mendapat tentangan rakyatnya. Penubuhan Malaysia dikritik oleh Filipina dan Indonesia kononnya ia adalah bentuk penjajahan baharu (neocolonialism). Indonesia melancarkan konfrontasi Ganyang Malaysia.

Burhanudin al-Helmi yang pro kepada konsep Indonesia Raya bertindak mengkritik kerajaan UMNO-Perikatan pimpinan Tunku Abdul Rahman apabila kerajaan meminta bantuan barat menghapuskan konfrontasi Indonesia tersebut. Sejak ini, idea Burhanudin al-Helmi menjadi kurang popular dan keputusan pilihanraya 1964 mencatatkan kekalahan besar PAS.

Pilihanraya 1964 ini juga menjadi titik panas hubungan Malaysia-Singapura dimana mengakibatkan rusuhan dan pertumpahan darah akibat ketidak-stabilan yang wujud antara Parti Perikatan dan Parti PAP Lee Kuan Yew di Singapura. Oleh itu, pada tahun 1965, berpisahlah Malaysia dan Singapura. UMNO Singapura bertukar menjadi Singapore Malays National Organisation dan cabang PAP di Malaysia bertukar menjadi DAP. Pergeseran ini berlarutan sehingga ke Pilihanraya 1969 dimana keputusan selanjutnya mencetuskan peristiwa 13 Mei 1969 di Malaysia.

Oleh kerana kedudukan Melayu Islam tergugat, PAS dibawah pimpinan Presiden baru iaitu Asri Muda bergabung dengan Parti Perikatan bagi membentuk Barisan Nasional pada tahun 1972. Walaubagaimanapun, apabila berlaku pertikaian kuasa, Asdi Muda bertindak menarik PAS keluar dari Barisan Nasional pada tahun 1977. Pilihanraya 1978 menunjukkan kejatuhan PAS yang amat teruk.

1979 berlakunya Revolusi Iran. Fenomena ini telah menaikkan semangat PAS untuk memperjuangkan ideologi Negara Islam nya. Sejak ini, PAS dikenali sebagai Parti Bersama Kepimpinan Ulama. Jurang perpecahan antara UMNO dan PAS semakin jauh. Politik Melayu zaman 80-an antara yang paling bodoh dalam sejarah. UMNO ketika itu dipimpin oleh Mahathir Mohamed seorang tokoh nasionalis tegar. Manakala PAS amat menolak ideologi nasionalis. Oleh itu, wujudlah budaya takfiri, iaitu kafir mengkafir. Solat jemaah itu tak sah, sembelihan orang ini tak halal.

Mahathir Mohamed membuli PAS pada ketika ini. Sentimen keislaman dikawal ketat oleh beliau. Mahathir Mohamed mengangkat tokoh muda bernama Anwar Ibrahim seorang pemimpin ABIM bagi menyaingi pengaruh Islamisasi PAS. Pada 1988, krisis kepimpinan UMNO berlaku dalam perseteruan Mahathir-Tengku Razaleigh. Oleh itu, wujud UMNO BARU pimpinan Mahathir dan Semangat 46 pimpinan Tengku Razaleigh. Sketsa sepak terajang politik UMNO terus berlaku sepanjang 22 tahun pemerintahan Mahathir sebagai Perdana Menteri.

PAS bergabung dengan Semangat 46 pada pilihanraya 1990 membentuk Angkatan Perpaduan Ummah (APU). Pada pilihanraya 1999, PAS bergabung dengan Parti Keadilan, Parti Rakyat Malaysia dan DAP. Ini pilihanraya setelah Mahathir singkirkan Bekas Timbalan Perdana Menterinya, Anwar Ibrahim. PAS kembali bangun pada pilihan raya 2008 sebagai Pakatan Rakyat bersama DAP dan PKR setelah Mahathir tidak lagi menjadi PM.

Nasharudin Mat Isa timbalan presiden PAS menyeru kerjasama UMNO-PAS pada tahun 2009 namun idea ini ditentang oleh Mat Sabu seorang pemimpin progresif yang rapat dengan Anwar Ibrahim. Nasharudin kehilangan jawatannya kepada Mat Sabu. Golongan progresif yang semakin menguasai parti PAS akhirnya ditolak secara besar-besaran oleh akar umbi yang pro kepimpinan ulama pada pemilihan parti 2015. Oleh itu mereka keluar parti dan menubuhkan Parti Amanah Negara.

Pakatan Rakyat dibubarkan kerana masing-masing tidak memiliki tujuan yang sama. PAS bergerak dengan cara tersendiri. PKR, DAP dan AMANAH membentuk Pakatan Harapan. Pakatan Harapan menjadi popular apabila dianggotai oleh parti komponen yang baru ditubuhkan iaitu PPBM pimpinan Mahathir. Pakatan Harapan yang dahulunya saling membenci antara satu sama lain telah bersatu demi menjatuhkan kerajaan Barisan Nasional pimpinan Najib Razak. Akhirnya, Pakatan Harapan berjaya menang dalam pilihanraya 2018.

Kini, UMNO dan PAS sama-sama menjadi pembangkang. Mungkin telah tiba masanya untuk dua parti terbesar Melayu Islam ini kembali bersatu. Ini kerana individu-individu yang menjadi musuh politik mereka seperti DAP, Mahathir dan Mat Sabu telah bersatu dalam satu pakatan yang membentuk kerajaan. Jika dulu PAS boleh bersatu dengan DAP, kenapa sekarang tidak mahu bersatu dengan UMNO. Ini bukan UMNO Mahathir dahulu. Citra perjuangan UMNO-PAS kini amat mirip iaitu perjuangan menjaga hak ketuanan melayu seperti isu bahasa, dan kedudukan Islam.

Jika tidak bersatu pun UMNO-PAS tetap akan dicemuh. Lebih baik lah bersatu agar dapat menjadi pembangkang yang menggerunkan. Mungkin agak radikal penyatuan berbentuk pembubaran parti UMNO dan PAS untuk membentuk parti baru. Tetapi, bentuk penggabungan lain masih ada. UMNO-PAS boleh bergabung sebagai Parti Komponen yang bertanding dengan satu logo pada PRU 15 nanti atau bergabung sebagai sekutu dengan memakai logo masing-masing. Fenomena The Malays Populism ini tentunya akan ditunggang oleh dua parti ini.

Jika benar UMNO-PAS parti Melayu Islam, fahamilah ayat Quran ini, “Dan berpeganglah kalian semuanya kepada tali Allah dan janganlah kalian bercerai–berai dan ingatlah akan nikmat Allah kepada kalian ketika kalian dahulu bermusuh-musuhan. Maka Allah mempersatukan hati kalian, lalu jadilah kalian, kerana nikmat Allah, orang-orang yang bersaudara. Dan kalian telah berada di tepi jurang neraka, lalu Allah menyelamatkan kalian daripadanya. Demikianlah Allah menerangkan ayat-ayat-Nya kepada kalian, agar kalian memperoleh petunjuk.” (Ali Imran : 103)

* Jemput follow penulis : https://instagram.com/khairiasyraf_17


Kenapa Tasik Berbau Busuk, Tapi Tak Sungai?

Semasa tahun ketiga saya di universiti, saya telah terlibat dengan program SASET di mana kami perlu menanam anak pokok hutan dek kebakaran di hutan sekitar Tasik Bera. Seterusnya, kami bergerak ke Tasik Bera untuk kajian lapangan kami. Air di situ, sekalipun air paip mahupun tandas awam, pasti berbau seperti tasik. Perkara ini buat saya teringat dengan tasik berdekatan dengan rumah saya, Tasik Cempaka, Bandar Baru Bangi. Baunya juga busuk.

Kenapa air tasik berbau busuk tapi air sungai tak busuk?

Inilah apa yang membuatkan saya terfikir sepanjang kajian lapangan itu dibuat. Tasik, sekalipun ia tak mempunyai sebarang kemasukan air pembentung mahupun hasil agrikultur tetap akan membusuk. Perkara ini terjawab setelah saya melakukan satu eksperimen ringkas bernama ‘kolumn Winogradsky’.

Secara amnya, sampel tanah daripada kawasan terpilih akan dimasukkan dalam sebuah balang dan kemudiannya diisi dengan air. Selepas itu, ia akan dibiarkan untuk beberapa minggu. Hasilnya, tanah yang terisi itu akan mula berubah sifatnya berdasarkan lapisan lapisan tertentu. Tapi, apa yang menyebabkan ia berubah menjadi lapisan berlainan? Jawapannya ialah bakteria dan plankton.

Umum diketahui, lain bakteria lain sifatnya. Ada bakteria yang memerlukan oksigen untuk hidup (aerobik), ada yang tak perlukan oksigen (anaerobik) dan ada juga yang boleh makan besi. Bakteria bakteria sebeginilah yang mengubah sifat tanah tersebut. Selalunya dalam tanah yang subur atau produktif, ia akan mempunyai nutrient seperti karbon (pokok reput dan cengkerang haiwan) dan sulfur (bangkai dan tahi haiwan).

Tindak balas bakteria aerobik/anaerobik terhadap nutrient ini menyebabkan terciptanya lapisan tanah tersebut. Semakin dekat ia dengan cahaya matahari, semakin banyak bakteria aerobik. Semakin jauh ia daripada cahaya, seperti dasar kolumn Winogradsky, semakin banyak bakteria anaerobik tertumpu di situ.

Disebabkan bakteria anaerobik ini tak menggunakan oksigen untuk proses respirasi, maka mereka menggunapakai sumber lain – sulfat. Sekiranya proses respirasi aerobik menghasilkan karbon dioksida sebagai bahan buangan, hidrogen sulfida pula ialah bahan buangan untuk bakteria anaerobik tersebut. Hidrogen sulfida inilah punca bau busuk telur tembelang dan juga bau tasik. Tapi, disebabkan ia terperangkap dalam tanah, komponen busuk ini akan bertindak balas dengan besi dan menghasilkan besi sulfida. Yang warna hitam dalam tanah tu selalunya besi sulfida lah.

Walaupun kolumn Winogradsky adalah lebih terhadap proses kejadian lapisan tanah, pembentukan tasik yang berbau juga boleh dikatakan melalui proses yang lebih kurang sama. Sekiranya tasik itu cetek, ia takkan berbau sebab jumlah oksigen dan cahaya yang banyak dalam air. Ingat, untuk hasilkan tasik busuk kita perlukan hidrogen sulfida daripada bakteria yang tak perlukan oksigen.

Begitu juga dengan tasik bergaram dan tasik beku. Yang ni bukan semua bakteria boleh hidup dalam kawasan yang tersebut dan sebab tu tak bau busuk. Macam ikan masin yang tak reput sebab bakteria tak boleh hidup. Oleh itu, kita perlukan tasik yang dalam, di mana cahaya matahari hanya boleh tembus pada kedalaman tertentu.

Macam saya sebut dalam kolumn Winogradsky, semakin dekat takat air itu dengan cahaya matahari, semakin banyak bakteria aerobik yang ada. Semakin bawah, semakin banyak bakteria kurang oksigen. Jadi, ia juga mempunyai dua lapisan bakteria seperti tanah dalam kolumn Winogradsky. Ditambah lagi dengan semua bahan reput yang terdampar di dasar tasik, maka jumlah bakteria anaerobik yang menggunakan sulfat pun banyak. Hasilnya, banyak besi sulfida yang terhasil dan tasik berbau busuk.

Sains ni ada hukum-hakam yang ditentukan-NYA. Sangat rugi kalau kita tak telusurinya betul-betul. Jom baca buku SEMOGA TUHAN MERAHMATI SAINS DALAM KEHIDUPAN supaya kita dapat belajar segala rahsia-NYA: https://bit.ly/stmsains


Mendefinisikan Semula Unit Kilogram (KG)

Pada
16 November 2018 merupakan hari yang bersejarah dalam komuniti saintifik.
Definisi Kilogram (kg) telah bertukar daripada menggunakan artifak fizikal
kepada pemalar alam (natural constant)
yang lebih jitu dan tepat. Dalam 26th
General Conference of Weight and Measures yang berlangsung selama 3 hari di
Versailles, Perancis, sebanyak 55 buah negara daripada 60 yang bersetuju untuk
mendefinisikan semula unit kilogram.

Rancangan untuk mendefinisikan semula kilogram telah bermula sejak tahun 2011 lagi dan pada hari ini mereka bersetuju untuk menukar definisi tersebut dan dikhabarkan akan mula diaplikasikan pada Mei 2019. Adakah anda tahu bagaimana beratnya 1kg? Tahukah anda bagaimana 1 saat disukat selama mana? Tahukah anda bagaiman 1 meter disukat sepanjang mana?

Sebelum
Revolusi Perancis, setiap negara mempunyai definisi panjang dan berat yang
berbeza. Dunia tidak mempunyai piawaian sistem antarabangsa. 1 meter bagi
negara India dan I meter negara China tidak sama. 1 kilogram bagi negara Itali
dan 1 kilogram bagi negara England tidak sama. Setiap negara dan wilayah
mempunyai piawaian yang tersendiri untuk menentukan dan menyukat. Malah, sistem
nombor pun tiada piawaian di peringkat antarabangsa. Sistem nombor India,
China, Eropah dan Arab semuanya tidak sama. Cuma sewaktu Zaman Pertengahan,
sistem nombor Eropah iaitu nombor Roman telah digantikan dengan sistem
Arab-Hindu.

Justeru,
pada masa itu hampir separuh dunia menggunakan sistem Arab-Hindu. Sistem nombor
telah mula ada piawaian antarabangsa. Cuma sistem ukuran sahaja masih belum
tetap. Ramai sarjana pada waktu itu seperti John Wilkins cuba untuk menetapkan
piawaian bagi ukuran berat, panjang, kelajuan, masa dan lain-lain untuk
memudahkan urusan manusia.

Tetapi
usaha-usaha mereka gagal. Malah, di Perancis saja sudah mempunyai pelbagai
piawaian unit ukuran berbeza-beza. Pada tahun 1789, malapetaka berlaku akibat
daripada tiada piawaian ukuran unit ini. Ketika berlakunya Revolusi Perancis,
para revolusioner bukan sahaja mempunyai aspirasi untuk menumbangkan monarki
tetapi mahu mengubah masyarakat secara keseluruhan. Sistem kalendar, sistem
ekonomi, sistem sosial semuanya mahu ditukar. Maka, sistem unit pun mahu
ditentukan kerana terlalu banyak piawaian telah menyerabutkan urusan ekonomi
dan kewangan negara.

Akademi
Sains mengadakan mesyuarat untuk reformasi sistem unit ini. Piawaian lama
merujuk pihak autoriti atau tradisi tertentu untuk menentukan unit ukuran
seperti sedepa, sekaki, sebatu dsb. Akademi Sains mahu menggunakan matematik
dan alam sebagai piawaian unit – dipanggil sebagai sistem metrik.

Mereka
mengambil ukuran 1 meter bersamaan dengan jarak cahaya bergerak dalam vakum
untuk tempoh 1/299792458 saat. 1 saat pula bersamaan dengan tempoh caesium-133
atom bergerak dari satu tingkat tenaga hingga ke tingkat dasar sebanyak
9192631770 kali.

Ketika Revolusi Perancis, perkara ini turut memainkan peranan dari sudut politik. Dengan adanya piawaian unit, ahli politik tidak dapat memanipulasi sukatan sesuka hati mereka untuk mendapatkan keuntungan dan menindas rakyat. Ketika proses untuk mengadaptasi unit baru, tidak mudah bagi rakyat. Apabila mereka mahu menggunakan piawaian unit yang dibawa oleh Akademi Sains, mereka juga terguna piawaian unit yang lama.

Pada ketika ini, cuma Perancis saja tetapkan piawaian unit supaya memudahkan urusan mereka. Sewaktu pemerintahan Napoleon, unit berasaskan sistem metrik merebak ke seluruh Eropah. Akhirnya, manusia mula sedar bertapa pentingnya menetapkan piawaian unit apabila era perdagangan antarabangsa mula berkembang.

Sewaktu
zaman penjajahan, sistem metrik berkembang ke seluruh dunia. United Kingdom
masih belum adaptasi lagi. Kelambatan U.K adalah kerana Amerika Syarikat yang
dahulunya koloni Britain, masih mengamalkan sistem imperial (sistem piawaian
unit lama U.K) bagi unit mereka sehingga kini. Kini, cuma tiga buah negara
sahaja yang tidak mengamalkan sistem metrik iaitu Amerika Syarikat, Liberia dan
Myanmar.

Dahulunya,
1 kilogram didefinisikan sebagai berat aloi platinum-iridium berbentuk silinder
yang disimpan oleh International Bureau
of Weights and Measures di Saint-Cloud, Paris. Pada hari ini, 1 kilogram
telah bertukar definisi dengan menggunakan pemalar Planck dan berat arus
elektrik yang disukar menggunakan penimbang Kibble yang disimpan di National Institute of Standards and
Technology (NIST). Seruan pendefinisian semula adalah untuk mendapatkan
definisi yang lebih tepat untuk unit-unit ukuran. Saintis berpendapat,
penggunaan artifak fizikal tidak dapat memberikan nilai tepat kerana artifak
mudah rapuh dan terdedah dengan gangguan luar.


Shani Shingnapur – Kampung Tanpa Pintu Di India

300 km di timur Mumbai, India, wujud satu perkampungan yang dianggap pelik bin ajaib. Di sinilah, penduduk Shani Shingnapur mendakwa jenayah tidak berlaku di kampung mereka walaupun setiap rumah dan bangunan tidak mempunyai pintu!

Mungkin ada menggaru kepala, cuba memahami logik sebegini. Tetapi menurut penduduk Shani Shangnipur, penduduk tidak perlu risau meninggalkan barangan berharga seperti wang tunai dan barang kemas di rumah kerana mereka dilindungi oleh dewa kemarahan dan dendam Hindu, Dewa Shani.

Mana-mana individu yang mahu mencuba nasib mencuri di Shani Shangnipur boleh berbuat demikian. Tetapi jika anda melakukannya, maka bersedialah berdepan dengan kemurkaan Dewa Shani. Disebabkan amaran ini, penduduk kampung mendakwa tiada jenayah dilaporkan dalam tempoh 300 tahun.

Mengikut legenda yang bermula ratusan tahun yang lalu, sebuah bidur batu besar ditemui di tebing sungai yang mengalir di perkampungan berkenaan selepas dilanda hujan lebat dan banjir. Apabila ada individu cuba menyentuhnya, ia mengeluarkan darah sekaligus menakutkan penduduk tempatan.

Tidak lama selepas itu, ketua kampung bermimpi bertemu dengan Dewa Shani dan diberitahu bahawa bidur batu itu juga sebenanrya dewa yang patut dimuliakan. Batu tersebut perlu dikekalkan di kampung itu kerana ia berhasrat untuk melindungi kampung berkenaan. Dewa Shani turut memberitahu bidur batu itu patut diletakkan di tempat terbuka bagi memudahkannya memantau perkampungan berkenaan.

Keesokan harinya, penduduk Shani Shingnapur membawa bidur batu itu ke tempat lebih kering dan meletakkannya di platform tidak berbumbung. Selain itu, mereka juga turut menanggalkan pintu dan kunci pada rumah mereka atas alasan rumah dan perkampungan mereka kini dipantau oleh dewa.

Sejak itu, wujud pelbagai kisah aneh di Shani Shingnapur. Pada satu ketika, sekumpulan perompak merompak sebuah rumah tetapi gagal keluar kerana merasakan diri mereka bergerak dalam pusingan. Dalam satu kisah lain, seorang penduduk yang tidak percaya dengan kisah itu memasang pintu pada rumahnya. Tidak lama selepas itu, si polan dikatakan mati dalam satu kemalangan jalan raya.

Disebabkan dakwaan ia merupakan tempat tanpa jenayah, ramai orang termasuk pelancong merasa selamat berada di situ. Justeru, tidak hairanlah mengapa ia diadaptasi ke layar perak menerusi filem Surya Putra Shanidev. Reputasi ini juga yang mendorong legenda Bollywood, mendiang Rishi Kapoor untuk melawat Shani Shingnapur beberapa kali semasa hayatnya.

Tetapi jika ditanya hal ini kepada wartawan dan pihak berkuasa tempatan, jawapan mereka mudah: semua itu bohong belaka. Hakikatnya, rompakan dan kecurian kerap berlaku di Shani Shingnapur. Malah, kewujudan sebuah balai polis di situ sudah cukup untuk membuktikan mitos Shani Shingnapur bebas jenayah karut semata-mata.

Di sebalik pelbagai dakwaan jenayah berlaku di situ, pengurusan kuil di kampung berkenaan menafikan ianya berlaku. Malah, mereka mendakwa sesetengah jenayah yang dilaporkan di situ sebenarnya berlaku di luar kampung berkenaan.

Tetapi dakwaan itu dipandang sepi oleh orang luar terutama yang membuka perniagaan di situ. Apabila sebuah bank membuka cawangannya di Shani Shingnapur pada 2011, mereka memasang pintu yang diperbuat daripada Plexiglass dengan kunci elektromagnet kawalan jauh.

Sesetengah rumah dan premis perniagaan turut memasang pintu gelangsar yang boleh ditolak ke belakang dinding. Ini bagi menghasilkan ilusi bahawa rumah dan premis-premis ini tidak mempunyai pintu.

Dan paling kelakar, dakwaan tiada jenayah di Shani Shingnapur juga tidak dipercayai oleh pengurusan kuil di situ. Jika tidak, mengapa pengurusan kuil mengunci tabung derma mereka dan mengupah pengawal keselamatan untuk mengawal kawasan kuil? Nyatalah mitos Shani Shingnapur bebas jenayah ini bohong belaka.

RUJUKAN

Patowray, K. (2016, 9 November). Shani Shingnapur: The Village Without Doors. Amusing Planet.

Sumber gambar: Swati Jain/BBC Travel


Unsur Sejarah Yahudi VS Nazi Dalam Attack On Titan

Di dalam siri manga/animasi SNK (Shingeki no Kyojin) atau lebih dikenali sebagai AOT (Attack on Titan) pada musim terakhir ini menunjukkan bagaimana bangsa Eldian didiskriminasi oleh bangsa Marley. Bangsa Marley mengurung bangsa Eldian di dalam sebuah penempatan atau kem tahanan yang dikenali sebagai Liberio.

BAN LENGAN BANGSA ELDIAN: BINTANG 9 BUCU.

Selain dikurung, diasingkan, dikawal tentera 24 jam oleh bangsa Marley, bangsa Eldian juga diwajibkan untuk memakai ban lengan (armband) apabila setiap kali mereka keluar dari rumah. Di dalam dunia AOT ini, ban lengan bangsa Eldian dikategorikan kepada tiga warna mengikut status iaitu kelabu/coklat, putih, kuning dan merah.

Warna coklat atau kelabu hanya dipakai oleh rakyat Eldian biasa, warna putih untuk tentera Eldian biasa, warna kuning dipakai oleh kadet Eldian yang di mana mereka akan dipilih untuk menjadi pejuang Titan lalu digunakan di medan pe-rang dan terakhir warna merah dipakai oleh para pejuang Eldian memiliki kuasa Titan.

Warna merah kiranya mendapat kedudukan istimewa dan statusnya dilayan seperti bangsa Marley. Pengikat lengan Eldian dihiasi dengan simbol bintang berbucu sembilan yang membawa maksud ‘9 Para Titan’, iaitu sembilan ekor Titan Eldian yang pernah membantai bangsa Marley.

Ban lengan ini bukanlah untuk mengangkat martabat keistimewaan bangsa Eldian, walhal ia sebagai sebuah bentuk hukuman untuk memalukan dan menghina dosa lampau para Eldian pada suatu masa dahulu

BINTANG DAVID (DAUD): DARI YAHUDI, ISLAM DAN KRISTIAN.

Tetapi jika diteliti di dalam dunia sejarah sebenar kita, sistem pengasingan atau pengenalan seperti ini pernah digunakan oleh Jerman Nazi untuk mengasingkan, mengenali dan memantau bangsa Yahudi di bumi Eropah dahulu.

Perkara seperti ini juga berlaku di bumi Eropah, jauh sebelum kedatangan Jerman Nazi. Ia juga pernah berlaku pada zaman pertengahan ketika era pemerintahan Muslim dan Kristian. Pemakaian lencana atau aksesori tertentu tidak terjadi pada bangsa Yahudi sahaja, tetapi terhadap penganut agama Islam dan Kristian juga.

Golongan dhimmi (orang bukan Islam yang dilindungi) diwajibkan memakai aksesori tertentu pada zaman pemerintahan Khalifah Harun ar-Rashid dan Khalifah al-Mutawakkil dari Bani Abbasiyah. Pengenalan seperti ini tidaklah mendiskriminasikan golongan dhimmi.

Peristiwa seperti ini juga terjadi ke atas Muslim (tidak kira bangsa) dan bangsa Yahudi pada zaman pemerintahan Kristian.

Pada tanggal 11 November 1215 M, telah berlangsungnya pertemuan para paderi, bishop dan para pemerintah Kristian dari seluruh Eropah iaitu Pertemuan Keempat Lateran yang berlangsung di Rom. Dalam perbincangan tersebut, salah satunya menyelitkan tentang peraturan pemakaian atau simbol yang dapat membezakan pakaian Muslim dan Yahudi daripada pemakaian orang Kristian.

Pada zaman pemerintahan Raja Henry III, iaitu sekitar tahun 1217 M, apabila baginda menitahkan kewajiban untuk bangsa Yahudi untuk memakai lencana yang dihiasi 10 Perintah (10 Commandments), yang mana ia diletakkan pada pakaian mereka. Ini merupakan peristiwa pertama yang berlaku di Eropah.

Raja Edward I pula memerintahkan bangsa Yahudi yang berumur 7 tahun ke atas untuk memakai kain berwarna kuning sepanjang enam jari di dada kiri mereka. Pada tahun 1290 pula, baginda mengumumkan Deklarasi Pengusiran yang menyebabkan seramai 2,000 orang Yahudi dihalau dari kerajaan England. Pengusiran ini menyebabkan bangsa Yahudi berpecah dan membawa diri ke kerajaan Perancis, kerajaan Islam di Sepanyol dan Poland.

Penggunaan lencana/aksesori Yahudi berkembang luas di Perancis, Austria dan Jerman selama beberapa abad, sehinggalah ia dimansuhkan sekitar era pemerintahan Maharaja Joseph II dari Austria. Baginda memberikan kebebasan kepada bangsa Yahudi di Austria untuk menganut agama mereka melalui Deklarasi Toleransi 1782 (Edict of Tolerance).

Setelah itu, negara-negara lain di Eropah juga mengikuti langkah Austria ini. Tiada lagi sistem sebegini, hinggalah tiba pada tahun 1939, perintah ini bermula kembali di Eropah dan disalahgunakan oleh pihak Nazi sebagai senjata politik untuk menghancurkan bangsa Yahudi.

Kelahiran semula pengunaan simbol Bintang David Kuning ini bermula setelah parti Nazi melancarkan boikot ekonomi ke atas perniagaan-perniagaan yang dimiliki oleh bangsa Yahudi pada sekitar 1 April 1933. Kejadian ini menyebabkan cermin-cermin gerai bangsa Yahudi dicat dengan simbol Bintang David berwarna kuning oleh bangsa Jerman. Perbuatan ini dilakukan supaya masyarakat mengetahui bahawasanya gerai tersebut dimiliki oleh bangsa Yahudi.

Akibat dari perbuatan bangsa Jerman ini, pemimpin Zionis Jerman, Robert Welstch menulis sebuah artikel yang bertajuk ‘Tragt ihn mit Stolz, den Gelben Fleck’ yang bermaksud ‘Pakailah simbol Bintang David Kuning ini dengan bangga’ sebagai tindak balas mempertahankan bangsa Yahudi Jerman. Artikel ini diterbitkan umum pada 4 April 1933. Dengan terbitnya artikel ini, ia secara tidak langsung memberi semangat kepada bangsa Yahudi Jerman untuk tidak takut kepada pemboikotan Nazi.

Peristiwa kemunculan simbol ini tidak lagi diaplikasikan oleh pihak Jerman Nazi.

PD II: 1939-1945

Pada 15 September 1935, bangsa Yahudi di Jerman dikecualikan daripada memperolehi kewarganegaraan Reich oleh pihak Nazi dibawah pimpinan Adolf Hitler ketika pelaksanaan undang-undang Nuremberg 1935, yang mengangkat dan melindungi keturunan berdarah sejati bangsa Jerman.

Idea untuk melahirkan kembali pengunaan simbol ini dikemukakan oleh Menteri Propaganda Nazi, Josef Goebbels, dalam suatu memorandum pada bulan Mei tahun 1938, yang mana beliau mengemukakan alasan betapa pentingnya untuk memperkenalkan sistem ini kembali supaya pihak Nazi mampu mengawal pergerakan bangsa Yahudi di Jerman. Tetapi tidak ada respons dari pihak tertinggi Nazi. Idea ini seterusnya dibawa oleh Ketua Polis Keselamatan, Reinhard Heydrich pada 12 November tahun yang sama. Dan hasilnya tetap sama. Nihil.

Sehinggalah tercetusnya PD II, setelah pihak Jerman Nazi menawan Poland pada September 1939, idea ini pertama kali dirasmikan di sebuah bandar Wloclawek pada 23 November 1939. Setelah sebulan diuji, ternyata idea sebegini memudahkan pihak Nazi Jerman untuk memantau bangsa Yahudi di bandar Wloclawek, Poland.

Berikut kronologi pelaksanaan undang-undang pemakaian ban lengan/lencana ke atas bangsa Yahudi sepanjang PD II di Eropah:

• 1939: Sistem ini pertama kali dilaksanakan oleh Gabenor Jeneral Poland, Hans Frank melalui penggunaan ban lengan pada 23 November 1939. Peraturan mandatori ini dikenakan ke atas semua rakyat Yahudi di Poland yang berumur 10 tahun ke atas, diwajibkan untuk memakai ban lengan berwarna putih dihiasi simbol Bintang David berwarna biru setiap kali keluar dari rumah. Jika sesiapa dari kalangan bangsa Yahudi yang tidak mematuhi peraturan ini, mereka akan didenda, dipaksa menjadi buruh atau yang paling sadisnya, dibu-nuh. Ban lengan ini dipakaikan di lengan atas sebelah kanan.

• 1941: Penaklukan Bulgaria, bangsa Yahudi di sana diwajibkan untuk memakai lencana butang simbol Bintang David di kerah baju mereka. Lencana Yahudi Bulgaria adalah paling kecil diantara semua lencana Bintang David.

• April 1941: Penaklukan Yugoslavia dan pihak Nazi mendirikan negara boneka (satellit state) yang dinamakan ‘Independent State of Crotia’. Bangsa Yahudi di sini diwajibkan untuk memakai ban kain kuning tertera huruf Ž yang mana dalam bahasa Crotia bermaksud Židov iaitu Yahudi.

Jun 1941: Bangsa Yahudi yang tinggal di wilayah Soviet Union ta-klukan Nazi diwajibkan memakai lencana Bintang David.

• 27 Julai 1941: Hinrich Lohse, Komiser Ostland yang mengawasi negara-negara jajahan Baltik (Lithuania, Estonia dan Latvia) mewajibkan bangsa Yahudi yang menetap di wilayah Kovno, Lithuania, untuk memakai lencana Bintang David Kuning yang dijahit/ditampal pada bahagian dada kiri pakaian atau dibelakang pakaian.

• Julai 1941: Bangsa Yahudi di wilayah Bukovina di Romania, diwajibkan untuk memakai lencana Bintang David Kuning berlatarbelakang warna hitam.

• 1 September 1941: Pelaksanaan undang-undang ‘Police Regulation on the Labelling of Jews’ di dalam Seksyen 1 menyatakan, tentang kewajiban untuk bangsa Yahudi untuk memakai lencana yang ditetapkan setiap kali keluar dari rumah (termaktub kepada semua wilayah dibawah jajahan Nazi), bangsa Yahudi yang berumur 6 tahun ke atas diwajibkan untuk memakainya, ban/lencana yang dipakai diwajibkan untuk tertera tulisan/huruf nama Yahudi. Dan mengikut Seksyen 4, jikalau mereka ditangkap untuk tidak memakainya bakal didenda sebanyak 150 Reichsmark atau dipenjara atau dise-ksa atau dibu-nuh. Lencana Bintang David Kuning diperkenalkan secara rasmi dan pada lencana ini tertera tulisan Jude iaitu Yahudi dalam bahasa Jerman. Ia dipakai oleh bangsa Yahudi yang tinggal di Jerman, Alsace, Bohemia dan Moravia.

• September 1941: Lencana Bintang David Kuning diwajibkan di Luxemborg dan Slovakia. Di Slovakia, lencana Bintang David Kuning tertera tulisan Slovakia, HZ yang bermaksud Yahudi.

• September 1941: Lencana Bintang David Kuning diperkenalkan di wilayah Romania iaitu Bessarabia dan Bukovina.

• 10 Januari 1942: Lencana Bintang David tidak diperkenalkan di Norway, tetapi bangsa Yahudi di sana diwajibkan membawa kad pengenalan berhuruf J setiap kali keluar dari rumah.

• Mei 1942: Bangsa Yahudi di Belanda diwajibkan untuk memakai lencana ini juga yang bertulisan Jew dalam bahasa Belanda. Pada waktu ini syarikat surat khabar Belanda tidak rasmi mencetak 300,000 Bintang David Kuning dengan kenyataan ‘Yahudi dan bukan Yahudi adalah Satu’ pada 1 Mei 1942 untuk menentang peraturan yang mendiskriminasikan bangsa Yahudi.

• 3 Jun 1942: Lencana Bintang David Kuning tertera huruf J diwajibkan ke atas bangsa Yahudi di Belgium.

7 Jun 1942: Lencana Bintang David diperkenalkan. Di Perancis, nama Yahudi ditulis Juif atau Juive dalam bentuk tulisan Ibrani. Tetapi rakyat Perancis bukan Yahudi, bersolidariti terhadap nasib bangsa Yahudi di sana dan mereka menjadikan Bintang David Kuning sebagai sebuah trend pemakaian di sana.

• Julai 1942: Lencana Bintang David Kuning diperkenalkan di wilayah Transnistria, Romania.

1944: Lencana Bintang David diperkenalkan di Moldava.

• 29 Mac 1944: Bangsa Yahudi di Hungary diwajibkan untuk memakai lencana tersebut.

Perintah wajib ini dikenakan ke atas semua bangsa Yahudi Jerman, bangsa Yahudi yang tinggal di dalam wilayah ta-klukan Jerman seperti di wilayah Alsace di Perancis, Bohemia-Moravia dan Warthegau di barat Poland. Selain di wilayah-wilayah ini, negara yang berada di bawah ta-klukan Jerman Nazi juga diwajibkan untuk mengikut aturan ini seperti negara Belgium, Belanda, Crotia, Norway, Republik Slovak, Bulgaria, Perancis dan Romania. Hanya satu negara sahaja peraturan ini tidak diwajibkan, iaitu negara Denmark.

Walaupun pelbagai langkah atau ekspresi yang dilakukan untuk menentang pelaksanaan undang-undang pemakaian lencana ini, tetapi penentangan mereka tidak mempengaruhi pihak Nazi, kerana ketakutan mereka terhadap hukuman yang bakal menimpa mereka apabila tidak mematuhinya. Contoh hukuman yang diterima oleh bangsa Yahudi di Poland sudah cukup untuk memberikan amaran kepada semua bangsa Yahudi di dalam jajahan pihak Nazi untuk sedia mematuhi arahan mereka tanpa banyak persoalan.

Sepertimana yang dikisahkan di atas dalam bab ‘Ban Lengan Bangsa Eldian’, mengenai ban lengan merah yang hanya dipakai oleh golongan Eldian yang menjawat jawatan penting atau dilantik sebagai pejuang Titan dan mereka mendapat kedudukan yang istimewa, tetapi bagaimana pula bentuk peraturan ini berjalan di dalam sistem pemerintahan Jerman Nazi terhadap golongan Yahudi yang mendapat pengecualian daripada mematuhi undang-undang ini?

Hanya ada lima golongan Yahudi sahaja yang tidak diwajibkan memakai ban lengan atau lencana Bintang David ini, iaitu:

1. Warga Yahudi yang datang dari negara neutral atau warga Yahudi yang datang dari negara bukan ta-klukan Jerman Nazi.

2. Bos, tauke, ketua yang mempunyai perusahaan besar yang mana ia memberi impak positif kepada pembangunan negara Jerman.

3. Pengawai atau anggota tinggi Yahudi yang berkhidmat dalam pemerintahan Jerman Nazi.

4. Warga Yahudi yang melakukan perkahwinan campur dengan bangsa Jerman atau bangsa selain Yahudi sebelum terlaksananya Undang-Undang Nuremberg 1935.

5. Warga Yahudi yang memberi kerjasama dengan pihak Jerman Nazi.

Pengasingan ini bukanlah sebuah alasan untuk pihak Nazi mengenalpasti atau memalukan bangsa Yahudi sahaja, bahkan mereka mempunyai agenda yang lain, iaitu membasmi bangsa Yahudi di benua Eropah melalui misi Ho-locaust.

Tetapi, perintah neraka ini tidak bertahan lama apabila ia berakhir setelah kekalahan pihak Nazi terhadap pihak Berikat sekaligus menamatkan PD II di benua Eropah.

RUJUKAN:

1. Jewish Badge: During The Nazi Era, Ho-locaust Encyclopedia.

2. History of the Yellow Star Inscribed With ‘Jude’, Jennifer Rosenberg, Thought. Co.

3. This Day in Jewish History 1782: Habsburg Emperor Announces Tolerance for Jews, David B. Green, Haaretz.

4. Star of David: Badges and Armbands, The National Ho-locaust Centre and Museum.


Saintis Menemui Bukti Kewujudan Upside Down?

Musim keempat Stranger Things sudah melabuhkan tirai. Banyak benda baru kita belajar tentang The Upside Down. Bagi yang tidak sempat tengok episod terakhir, ini penutupnya: “Eleven terperangkap di satu tempat; Max akhirnya terjun dari atas dan bunuh Vecna; kemudian Eleven naik minyak, mengamuk dan bunuh semua orang di Hawkins. Jadi Mike terpaksa bunuh Eleven.” Ya. Itu penutup Game of Thrones. Saja gurau. Karya sebaik Stranger Things tidak patut sesiapa spoil. Tetapi tidak melampau kalau cakap sekarang yang episod terakhir ada kena mengena dengan The Upside Down.

Jujurnya, The Upside Down membentangkan konsep sangat menarik iaitu parallel universe. Semua parallel universe adalah multiverse. Tetapi bukan semua multiverse adalah parallel universe. Tiada siapa kisah jika karya fiksyen bercerita tentang konsep ini. Walau bagaimanapun, sekarang saintis sendiri sedang meluaskan konsep ini dengan kajian-kajian berfakta hingga timbul segala kontroversi.

Gaya penceritaan saintis faham-faham sajalah. Definisi bukan main rumit dengan “infinitesimal singularity” bagai. Kita yang marhaen tidak tahu sangat pasal singularity. Yang kita tahu, ada dalam kalangan kita masih single sampai sudah. Jadi saya rumuskan konsep mereka guna gambaran buih.

Kalau tengok gambar di atas, ada buih yang berbuih-buih. Sebelum ulas panjang, kita tengok apa al-Qur’an cakap dulu:

“We built the universe with ˹great˺ might, and We are certainly expanding ˹it˺.” – Qur’an 51:47.

Ayat di atas berfirman alam semesta sentiasa berkembang. Saintis mengesahkan firman ini dengan teori “eternal inflation”. Alam semesta sentiasa berkembang, bagaikan getah ditarik panjang. Tetapi ada saintis meluaskan teori eternal inflation dengan “bubble universes”: sambil alam semesta berkembang, sambil itulah timbul buih-buih alam semesta baharu (Vilenkin & Tegmark, 2011).

Pendedahan Di Antarktika

Masalah sekarang, bukan seorang saintis saja yang berpendapat sedemikian. Saintis lain pun membawa pendapat sendiri yang meluaskan konsep parallel universe. Pada tahun 2016, Profesor Peter Gorham mengetuai sebuah eksperimen di Antarktika. Di sini mereka menemui zarah pelik yang bagi mereka adalah bukti kewujudan realiti kedua (alternate universe). Senang cakap, zarah ini adalah serpihan kaca daripada cermin yang pantulkan realiti kita – yakni The Upside Down.

Bayangkan ada cermin gergasi di langit. Semua benda di Bumi ada di situ. Tetapi bayangan pada cermin itu hidup secara mandiri, tanpa perlu pertolongan sesiapa di realiti asal. Pasukan Gorham mendapati zarah ini sedang keluar daripada ais Antartika sendiri… bukannya turun daripada langit atau keluar daripada sumber bawah tanah (Rahmanan, 2020).

Selepas mengkaji elemen zarah ini, mereka berpendapat ada alam semesta yang wujud bersama alam semesta kita (macam konsep buih). Alam semesta sampingan ini dicipta semasa Big Bang. Jika dapatan mereka benar, The Upside Down ini adalah berlawanan dengan apa yang sedang berlaku di alam realiti kita:

Positif adalah negatif. Kanan adalah kiri. Masa pula mungkin bergerak ke belakang.

Dan mungkin dalam alam semesta ini, kalian yang bujang selamanya sudah berpasangan. Yang berpasangan di sini pula kekal kesunyian. Ataupun tiada manusia langsung di situ – hanya makhluk-makhluk tertentu yang sesuai dengan keadaan alam tersebut.

Apa yang pasti di sini, parallel universe sudah bukan lagi elemen fiksyen. Saintis sedang meluaskannya dengan teori-teori baharu. Karya filem dan siri televisyen boleh jadi asas sahaja untuk faham kewujudan. Tetapi kandungan karya takkan boleh dipakai sebagai asas fakta – kerana karya tetap karya, dicipta untuk hiburan.

Macam biasa, ada saintis beri pendapat tertentu untuk dibidas saintis lain. Kajian rebuttal mengatakan zarah ini bukan lintasan yang memintas masuk daripada alam lain. Sebaliknya zarah ini dimampat salji dan mungkin tasik bawah bumi yang menyebabkan pelepasan isyarat radio begitu pelik sampai disalah tafsir (Carter, 2020).

RUJUKAN:

Carter, J. (2020, Jun 11). Scientists in Antarctica didn’t find a ‘parallel universe’. Here’s what they did find. Forbes.

Rahmanan, A. (2020, Mei 21). Believe it or not, researchers found evidence of a parallel universe. Time Out.

Vilenkin, A., & Tegmark, M. (2011, Julai 19). The case for parallel universes. Scientific American.


Zaman Rom, Manusia Dicampak Untuk Diberi Makan Kepada Singa

Pada tahun 2017, sebuah pemegang kunci gangsa era Rom ditemui di sebuah tapak rumah era sama di Leicester, England. Apabila pengkaji arkeologi mengkaji artifak berkenaan, mereka mendapati ia melambangkan salah satu daripada hukuman ga.nas yang menanti pesalah era berkenaan: menjadi bahan makanan singa!

Jika diamati pemegang kunci yang turut dikenali sebagai pemegang kunci Friars Causeway, kelihatan ia berbentuk seorang lelaki yang cuba menahan ser.angan seekor singa. Mengikut penulis kajian yang menerbitkan kajian mereka dalam jurnal Britannia, mereka percaya lelaki itu sebenarnya mewakili pahlawan Celt.

Dan ia mewakili nasib yang menimpa mereka apabila Britannia (nama Britain semasa era Rom) jatuh ke tangan Rom. Sementara empat ukiran remaja pada pemegang kunci berkemungkinan mewakili penonton yang melihat hukuman tersebut.

Pemegang kunci ini dikatakan dihasilkan pada 200 Masihi. Pada ketika itu, Rom berada di puncak kekuasaannya semasa menakluk Britannia. Pemegang kunci ini akan menjadi bahan pameran Muzium Jewry Wall pada tahun 2023 selepas ia selesai menjalani proses pemuliharaan.

Dengan penemuan artifak ini, ia mengesahkan hukuman sebegini wujud sekurang-kurangnya di Britain era Rom. Ini kerana menurut John Pearce dari King’s College, London, artifak sebegini tidak pernah ditemui bukan saja di tapak arkeologi Celt dan Rom Britain tetapi di seluruh wilayah yang pernah menjadi jajahan takluk empayar berkenaan. Singa dan haiwan buas lain diimport oleh hartawan-hartawan Rom ke Britain menggunakan kapal dan pedati.

Hukuman sebegini tidak terhenti kepada mana-mana pahlawan yang tewas selepas wilayah mereka jatuh ke tangan Rom. Semasa agama Kristian diperkenalkan di Rom, ramai penganutnya dihukum dengan cara dicampakkan ke Colisseum sebagai makanan binatang buas. Hukuman ini dikatakan dikuatkuasakan pada akhir abad kedua Masihi dan dikenali menerusi dekri damnatio ad bestias. Jika tidak dihukum dengan cara ini, mereka akan disalib atau diba.ka.r sampai ma.ti.

RUJUKAN:

Cowie, Ashley. (2021). Artifact Reveals People Were F.ed To Lions In Roman Britain. Ancient-Origins.


Sebuah Negara Nuklear Pakistan

“If India builds the bomb, we will eat grass or leaves, even go hungry for a thousand years, but we will get one of our own.” President Zulfiqar Ali Bhutto, 1965.

Pakistan Zindabad!

Itulah kata-kata Presiden Zulfiqar, dimana demi kelangsungan hidup negara dan rakyat Pakistan yang tidak akan tunduk kepada penguasaan dan hegemoni India ke atas wilayah Jammu Kashmir khasnya dan keatas Sub-benua Asia selatan amnya Pakistan akan buat apa sahaja untuk timbal balas kekuatan ketenteraan dan nuklear serta takkan biarkan India menjadi kuasa nuklear tunggal.

Makan rumput, makan daun dan berlaparlah segala rakyat sampai bila pun Pakistan tetap akan menguasai keupayaan nuklear jika India berbuat perkara sama. Dan akhirnya Pakistan menjadi negara ketujuh mempunyai senjata nuklear.

Pakistan memulakan program nuklear mereka pada tahun 1972 selepas kekalahan dalam Perang Pembebasan Bangladesh 1971 yang memisahkan Pakistan Barat dengan Pakistan Timur (sekarang Bangladesh). Program tersebut menjadi keutamaan nasional Pakistan setelah India melancarkan ujian nuklear memgejut pada tahun 1974 melalui program Smiling Buddha.

Pakistan tekad dan nekad untuk menjadi kuasa nuklear dan secara rasmi pada tahun 1998 melaksanakan enam ujian letupan nuklear berturut-turut dengan kod nama Chagai-1 sebagai timbal balas kepada program ujian nuklear Shakti oleh India pada tahun yang sama.

Program nuklear Pakistan sebelum 1971 adalah untuk tujuan keamanan, khususnya untuk penjanaan kuasa elektrik dan industri. Sekitar 1956, Pakistan telah menubuhkan agensi tenaga atom, kemudian diwujudkan inisiatif menghantar saintis keluar negara untuk mengambil jurusan teknologi reaktor dan jurusan teknologi nuklear sementara didalam negara, perlombongan uranium turut dilaksanakan sebagai usaha memajukan bidang tenaga atom negara tersebut.

1965, Pakistan mula mengoperasikan reaktor PARR-I 5MW untuk tujuan penyelidikan, di dana dengan bantuan Amerika Syarikat.Tahun yang sama Pakistan mengoperasikan reaktor janakuasa komersial dengan keupayaan 137MWe hasil kerjasama Kanada. Pakistan menjadi negara Islam pertama mengoperasikan reaktor nuklear untuk penjanaan kuasa elektrik.

Sejak dari itu terdapat pihak dalam kerajaan dan tentera yang cuba melobi program senjata nuklear namun ia tidak mendapat persetujuan pihak penyelidik sehinggalah Presiden Zulfiqar pada 1972 menyatakan secara rasmi dalam pertemuan di Multan bahawa Pakistan harus menguasai dan memiliki persenjataan nuklear sebagai satu bentuk keupayaan cegah rintang dan tanggungjawab ini digalas oleh Dr Abdus Salam dan Munir Ahmad Khan. Perkumpulan bijak pandai dan cendekiawan oleh kedua sosok ini membuahkan hasil kepada sebuah negara Pakistan nuklear yang kita kenal pada hari ini.

Pada Pakistan, memiliki nuklear adalah langkah memgekalkan kelangsungan Pakistan yang bebas dan merdeka. Makan daun makan rumput pun takpa janji negara mereka merdeka dan tidak dikuasai pihak asing.

p/s – Atas tu gambar peluru berpandu Shaheen-III dibawak oleh transporter erector launcher (TEL) buatan China. Shaheen ni boleh sagat seluruh Kuala Lumpur doh.